
SINTEZA
la proiectul Hotărârii Guvernului cu privire la aprobarea proiectului de lege
privind instituirea unui cadru pentru stabilirea cerințelor în materie de proiectare ecologică aplicabile produselor sustenabile
	Participantul la avizare, consultare publică, expertizare
	Nr. crt.
	Conținutul obiecției,
propunerii, recomandării, concluziei
	Argumentarea
autorului proiectului

	Avizări și consultări publice

	Centrul Național pentru Protecția Datelor cu Caracter Personal al Republicii Moldova
	Nr. 04-01/2356 din 07.06.2026
	Centrul Național pentru Protecția Datelor cu Caracter Personal al Republicii Moldova (CNPDCP) a examinat proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), autor - Ministerul Energiei, și, reieșind din competențele funcționale, comunică următoarele obiecții și propuneri: 
Potrivit prevederilor art. 17 lit. e) din proiectul de lege „ datele personale referitoare la clienți nu se stochează în pașaportul digital al produsului fără consimțământul explicit al acestora, în conformitate cu art. 6 din Legea nr. 195/2024 privind protecția datelor cu caracter personal”, s-a reținut că acestea permit stocarea datelor cu caracter personal referitoare la clienți în pașaportul digital al produsului, în baza consimțământului explicit al acestora.  
Totodată, art. 18 alin. (1) lit. b) prevede că „clienții, producătorii, importatorii, distribuitorii, comercianții, reparatorii profesioniști, agenții economici independenți, furnizorii de servicii de recondiționare, refabricanții, reciclatorii, autoritățile de supraveghere a pieței și Serviciul Vamal, organizațiile societății civile, sindicatele și alți actori relevanți au acces gratuit și facil la pașaportul digital al produsului pe baza drepturilor lor de acces prevăzute în actul normativ aprobat în temeiul art. 11”.
În aceste condiții, nu este clară relevanța includerii datelor cu caracter personal ale clienților, în pașaportul digital al produsului, raportat la scopul urmărit, având în vedere că necesitatea identificării clienților nu pare să prezinte utilitate la instituirea cadrului pentru stabilirea cerințelor în materie de proiectare ecologică aplicabile produselor sustenabile, precum și asigurarea trasabilității și accesului la informații privind caracteristicile produselor.
	Se acceptă parțial. Prevederea de la art. 17 lit. e) a fost reformulată pentru a evita interpretarea potrivit căreia simplul consimțământ justifică în mod general includerea datelor clientului în pașaportul digital.
Art. 17 lit. e) nu creează o obligație sau o recomandare de a introduce datele clientului, ci stabilește doar o limitare: dacă astfel de date sunt stocate, acest lucru nu se poate face fără consimțământul explicit al persoanei vizate și cu respectarea prevederilor art. 6 din Legea nr. 195/2024 privind protecția datelor cu caracter personal.

Referințele din proiectul de lege la datele cu caracter personal sunt specifice anumitor cazuri excepționale care pot apărea după vânzarea produsului, prin completarea pașaportului digital al produsului cu informații suplimentare cum  ar fi:
· activarea garanției; 
· înregistrarea unei reparații; 
· schimbarea proprietarului; 
· modernizarea produsului;
· notificarea privind rechemările de produse;
· administrarea produselor furnizate ca serviciu.


	
	
	De asemenea, este necesară clarificarea/specificarea categoriilor de date cu caracter personal care urmează a fi incluse în pașaportul digital al produsului, chiar și în ipoteza consimțământului subiectului de date, a scopului concret al prelucrării acestora, precum și a destinației și modalității de utilizare a acestor informații, inclusiv prin raportare la prevederile art. 18 alin. (1) lit. b) din proiect, potrivit cărora, accesul la pașaportul digital al produsului este acordat unui cerc extins de destinatari. 
În măsura în care scopul urmărit prin proiectul de lege poate fi realizat fără includerea datelor cu caracter personal ale clienților în pașaportul digital al produsului, se propune revizuirea unei asemenea abordări/practici, întrucât prelucrarea și accesibilitatea acestor date de către o categorie largă de destinatari poate genera riscuri nejustificate pentru drepturile și libertățile persoanelor vizate.
	Nu se acceptă. Datele cu caracter personal nu reprezintă un element obligatoriu al pașaportului digital al produsului și nu constituie un scop al acestuia. 
Specificarea categoriilor de date cu caracter personal care urmează a fi incluse in pașapoartele digitale ele produselor urmează a fi stabilit la etapa transpunerii in legislația naționala a Regulamentelor UE delegate aferente anumitor produse sau categorii de produse, care vor veni cu informația exacta care trebuie să fie inclusă în pașaportul digital al produsului respectiv.

Prevederile art. 17 lit. e) și art. 18 alin. (1) lit. b) din proiectul de lege  trebuie interpretate ca o clauze de protecție a datelor cu caracter personal, nu ca o dispoziție care instituie obligația sau practica includerii datelor personale în pașaportul digital al produsului. Acestea au rolul de a asigura că, dacă în anumite situații specifice și justificate astfel de date ar fi asociate ulterior pașaportului digital al produsului sau sistemului care îl gestionează, prelucrarea lor respectă integral normele privind protecția datelor cu caracter personal.


	Centrul Național pentru Protecția Datelor cu Caracter Personal al Republicii Moldova
	Nr. 04-01/ 3280 din 26.08.2026
	Centrul Național pentru Protecția Datelor cu Caracter Personal al Republicii Moldova (CNPDCP) a examinat proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), autor - Ministerul Energiei, și, reieșind din competențele funcționale, comunică lipsa obiecțiilor și propunerilor.
	Se ia act de informare.

	Ministerul Dezvoltării Economice și Digitalizării
	Nr.03-2340 din 09.07.2026  
	Cu referire la proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), în limita competențelor funcționale, comunicăm următoarele.
De ordin general:
Proiectul de Lege instituie norme și condiții pentru aplicarea marcajului CE, cerințe privind întocmirea declarației de conformitate UE, cerințe pentru notificarea organismelor de evaluare a conformități și cerințe către organismele de evaluare a conformității notificate. Aceste prevederi pot fi aplicate doar de statele membre ale Uniunii Europene. Republica Moldova  nu deține în prezent drepturile legale pentru îndeplinirea acestor norme.  
Potrivit art. 141 alin. (3) din Legea nr. 235/2011 privind activitățile de acreditare și de evaluare a conformității, autoritățile de reglementare naționale şi organismele de evaluare a conformității recunoscute (naționale) dobândesc calitatea de autorități de notificare şi, respectiv, de organisme notificate de la data intrării în vigoare a Acordului privind ECA pentru reglementările tehnice pentru care organismele respective au fost recunoscute. În situația în care un astfel de acord nu este încheiat, autoritățile de reglementare notifică organismele recunoscute de la data aderării Republicii Moldova la Uniunea Europeană.
Totodată, potrivit art. 23 din Legea 235/2011, produsele supuse evaluării conformității, înainte de introducerea lor pe piață, trebuie  marcate de către un producător stabilit în Republica Moldova, cu marcajul de conformitate SM. Marcajul de conformitate SM indică conformitatea produselor cu cerințele stabilite de reglementarea tehnică aplicabilă și se aplică doar de către producător sau reprezentantul autorizat al acestuia. Marcajul SM se aplică până la data intrării în vigoare a Acordului privind ECA ori, în cazul în care un astfel de acord nu este încheiat, până la data aderării Republicii Moldova la Uniunea Europeană.
Ținând cont de cele expuse, proiectul este necesar să conțină prevederi tranzitorii  privind normele invocate supra.
	Se acceptă. Proiectul de lege a fost completat cu prevederi tranzitorii.


	
	
	La Articolul 15. Conținutul actelor normative. Cu titlu general, se recomandă reexaminarea necesității transpunerii în legislația națională a prevederilor corespunzătoare art. 8 din Regulamentul (UE) nr. 2024/1781, or, acesta stabilește elementele pe care trebuie să le conțină actele delegate adoptate de Comisia Europeană. Aceste dispoziții sunt adresate instituțiilor Uniunii Europene și reglementează modul de exercitare a competenței de către Comisia Europeană la adoptarea actelor delegate, nefiind destinate statelor membre și neinstituind obligații de reglementare în sarcina acestora.
	Se acceptă parțial. Conform avizului Centrului de Armonizare a Legislației proiectul de lege preia mai multe atribuții ale Comisiei Europene și le atribuie Guvernului Republicii Moldova. Această tehnică de preluarea adaptată este, în principiu, justificată pentru perioada de preaderare, însă, de la data aderării Republicii Moldova la Uniunea Europeană, Regulamentul (UE) 2024/1781 va deveni direct aplicabil, iar atribuțiile respective vor reveni exclusiv Comisiei Europene. 
Prin urmare, proiectul a fost completat cu o dispoziție de abrogare a prezentei Legi din data intrării în vigoare a Tratatului de aderare la UE, astfel după cum a fost menționat în avizul Centrului de Armonizare a legislației din cadrul Cancelariei de Stat.

	
	
	La proiectul de lege:
La Articolul 2. Noțiuni principale. Având în vedere modificările propuse la Legea nr.162/2023 privind supravegherea pieței și conformitatea produselor, prin proiectul de lege pentru modificarea unor acte normative (ajustarea cadrului normativ conex domeniilor supravegherii pieței și siguranței produselor) (număr unic 361/MDED/2026), noțiunea „agent economic” se va substitui cu noțiunea „operator economic”. Subsecvent, textul proiectului necesită a fi ajustat la noțiunea nouă.
	Se acceptă.

	
	
	Totodată, noțiunile „produs care prezintă un risc” și „produs care prezintă un risc grav” prevăzute în proiectul actului normativ, urmează a fi revizuite prin asigurarea concordanței acesteia cu definițiile consacrate de actul Uniunii Europene care face obiectul transpunerii.
În forma propusă, proiectul face trimitere la definițiile prevăzute de Legea nr. 162/2023 privind supravegherea pieței și conformitatea produselor. Totuși, aceste definiții au un domeniu de aplicare general în materia supravegherii pieței. În schimb, actul Uniunii Europene definește noțiunea într-un sens mai specific, limitând-o la produsele care, prin nerespectarea cerințelor în materie de proiectare ecologică, pot avea efecte negative asupra mediului sau asupra altor interese publice protejate de respectivele cerințe. Prin urmare, definiția europeană stabilește o legătură directă între existența riscului și neconformitatea cu cerințele de proiectare ecologică, element care nu se regăsește în definiția din Legea nr. 162/2023.

	Se acceptă. 

	
	
	La Articolul 3. Libera circulație. La alin. (1), (2) și (4), se recomandă substituirea sintagmei „documentele normative aprobate de Guvern” cu sintagma „actele normative aprobate de Guvern”, în vederea utilizării unei terminologii conforme cu normele de tehnică legislativă.
	Se acceptă.

	
	
	De asemenea, alin. (5) urmează a fi revizuit, întrucât redactarea propusă nu transpune cu fidelitate prevederile actului Uniunii Europene. Regulamentul stabilește că statele membre nu împiedică prezentarea, în cadrul târgurilor, expozițiilor și al altor evenimente similare, a produselor care nu sunt conforme cu cerințele în materie de proiectare ecologică, cu condiția existenței unui anunț vizibil care să informeze că respectivele produse nu sunt conforme și nu pot fi comercializate înainte de aducerea lor în conformitate. În schimb, proiectul atribuie această obligație autorităților de supraveghere a pieței, împreună cu alte autorități relevante, asociații profesionale sectoriale și asociații obștești de consumatori. O asemenea formulare modifică subiectul obligației stabilite de actul Uniunii Europene și extinde în mod nejustificat sfera entităților vizate. Totodată, asociațiile profesionale și asociațiile obștești de consumatori nu dispun, în mod obișnuit, de competențe de autoritate publică care să le permită împiedicarea sau permiterea prezentării unor produse în cadrul târgurilor sau expozițiilor.
În vederea asigurării unei transpuneri corecte și fidele, se recomandă reformularea dispoziției astfel încât aceasta să instituie regula generală potrivit căreia prezentarea produselor neconforme în cadrul târgurilor, expozițiilor și al evenimentelor similare este permisă în condițiile prevăzute de regulament, fără a modifica subiectul obligației și fără a introduce entități sau competențe care nu rezultă din actul Uniunii Europene.
	Se acceptă.

	
	
	La Articolul 6. Atribuțiile Ministerului Dezvoltării Economice și Digitalizării. Articolul instituie un șir de atribuții noi în sarcina Ministerului Dezvoltării Economice și Digitalizării, însă acestea nu rezultă din dispozițiile Regulamentului (UE) 2024/1781 și depășesc obiectul transpunerii acestuia.  
În acest sens, atribuția prevăzută la alin. (2) lit. b), referitoare la armonizarea cadrului normativ, reprezintă o competență generală ce derivă din statutul Ministerului Dezvoltării Economice și Digitalizării ca organ central de specialitate și este deja reglementată de cadrul normativ privind organizarea și funcționarea ministerului, nefiind necesară reiterarea acesteia în actul special.
	Se acceptă parțial. Atribuția prevăzută la art. 6 alin. 2) lit. b) nu ține de procesul de armonizare a cadrului normativ. Această atribuție este prevăzută la alin.2 lit. c), care a fost exclusă. 

	
	
	Litera c) prevede sarcini pentru MDED privind promovarea inovării, proiectării ecologice și economiei circulare prin programe de finanțare, granturi și instrumente de sprijin pentru IMM-uri care nu sunt prevăzute de Regulamentul (UE) 2024/1781 și presupun asumarea unor competențe și eventuale angajamente financiare care nu sunt fundamentate în proiect și nici în nota informativă
	Se acceptă. Sarcina respectivă a fost reformulată. 

	
	
	Litera d) prevede stabilirea criteriilor tehnice referitoare la conformitatea produselor, procedurile de testare, certificare și marcaj ecologic, astfel menționăm că cerințele în materie de proiectare ecologică și criteriile tehnice sunt stabilite de regulă prin actele delegate adoptate de Comisia Europeană, iar la nivel național acestea urmează a fi promovate de către autoritatea cu competențe în domeniu.
	Nu se acceptă. În versiunea proiectului expediată spre avizare, la lit. d) nu se regăsește o astfel de atribuție conform celor menționate în aviz. 

	
	
	Totodată proiectul de lege se aplică tuturor bunurilor fizice introduse pe piață sau puse în funcțiune, inclusiv componentelor și produselor intermediare. În aceste condiții, atribuțiile prevăzute pentru Ministerul Dezvoltării Economice și Digitalizării la articolul 6 din proiect, nu pot fi acceptate din perspectiva aplicării prevederilor menționate. Prin urmare, se impune realizarea unei analize detaliate pentru identificarea autorităților de reglementare și pentru stabilirea atribuțiilor care decurg din proiectul de lege, în conformitate cu atribuțiile și responsabilitățile sectoriale ale acestora. Astfel, recomandăm revizuirea normei respective.
	Se acceptă parțial. Prevederile art. 6 alin. 2 au fost revăzute.

	
	
	La Articolul 10. Atribuțiile autorităților de supraveghere a pieței. La alin. (1) se recomandă excluderea sintagmei „în calitate de autorități naționale competente pentru supravegherea pieței produselor” aceasta fiind de prisos, or sintagma are un caracter declarativ și prin însăși denumirea articolului rezultă în mod clar că autoritățile de supraveghere a pieței exercită competențele specifice în domeniul supravegherii pieței produselor. În plus, calitatea și competențele acestora sunt deja stabilite prin cadrul normativ general în materia supravegherii pieței, inclusiv prin Legea nr. 162/2023 privind supravegherea pieței și conformitatea produselor, nefiind necesară reiterarea acestora.
	Se acceptă. 

	
	
	La alin. (2) lit. k), referirea la participarea la sistemul RAPEX este improprie. Sistemul de schimb rapid de informații funcționează în cadrul mecanismelor Uniunii Europene și este reglementat în prezent prin cadrul juridic instituit de Regulamentul (UE) 2023/988 privind siguranța generală a produselor (Safety Gate) - Legea nr. 196/2025 privind siguranța generală a produselor, accesul și modalitatea de participare fiind stabilite de Comisia Europeană și eventualele acorduri aplicabile.  
	Se acceptă. 

	
	
	La alin. (2) lit. j) care instituie obligația autorităților de supraveghere a pieței de a pune la dispoziția Ministerului Dezvoltării Economice și Digitalizării informațiile privind rezultatele controalelor efectuate, numărul produselor verificate, neconformitățile depistate și sancțiunile aplicate, se recomandă a fi revizuită. De menționat că norma propusă nu este corelată cu dispozițiile Legii nr. 162/2023 privind supravegherea pieței și conformitatea produselor, care stabilește cadrul instituțional în domeniul supravegherii pieței și delimitează competențele autorităților implicate. Astfel, potrivit anexei la Legea nr. 162/2023, pentru domeniul reglementat de prezentul proiect, Ministerul Energiei este desemnat în calitate de autoritate de reglementare. Totodată, art. 3 alin. (3) din aceeași lege prevede că autoritățile de reglementare aprobă planurile anuale de supraveghere a pieței prezentate de autoritățile de supraveghere a pieței din domeniul lor de competență. În acest context, raportarea rezultatelor activităților de supraveghere trebuie realizată către autoritatea de reglementare competentă, respectiv Ministerul Energiei, care exercită atribuțiile de coordonare sectorială. Rolul Ministerului Dezvoltării Economice și Digitalizării în domeniul supravegherii pieței este unul de coordonare la nivel național și de elaborare a raportului consolidat privind implementarea Programului național de supraveghere a pieței. Prin urmare, fluxul de raportare prevăzut de proiect, direct către Ministerul Dezvoltării Economice și Digitalizării, nu corespunde mecanismului instituțional instituit prin Legea nr. 162/2023.  
	Se acceptă parțial. Proiectul de lege se aplică tuturor bunurilor fizice ce urmează a fi introduse pe piață sau puse în funcțiune. Conform anexei 1 la Legii nr. 162/2023 privind supravegherea pieței și conformitatea produselor, Ministerul energiei este autoritatea de reglementare doar pentru produsele cu impact energetic. Respectiv, pentru alte produse/bunuri sunt responsabile alte autorități de reglementare, conform domeniilor de competență. Având în vedere acest fapt, prevederea de la alin. 2 lit. j) a fost ajustată în modul corespunzător.   

	
	
	La Articolul 11. Competențele de elaborare și aprobare a actelor normative în domeniul proiectării ecologice. La alin. (1) este necesar de precizat autoritatea responsabilă de elaborarea și aprobarea actelor normative în domeniul proiectării ecologice, or cuvântul „Guvernul” nu asigură claritatea și previzibilitatea normei și poate crea divergențe în competențe.
	Nu se acceptă. La art. 11 alin. (8) din proiectul de lege este menționat că „actele normative menționate la alin.(1) sunt elaborate de autoritățile de reglementare, conform domeniilor de reglementare stabilite în anexa nr. 1 la Legea 162/2023 privind supravegherea pieței și conformitatea produselor”


	
	
	La alin. (7) urmează a fi revizuit în vederea excluderii textului „2027”.
	Se acceptă.

	
	
	Se propune revizuire următoarelor norme:
La Articolul 46.  Prezumția de conformitate.  În temeiul art. 7 din Legea nr.420 privind activitatea de reglementare tehnică, precum și art. 20 din Legea nr.235/2011 privind activitățile de acreditare și de evaluare a conformității, prezumția de conformitate este asigurată de către standardele moldovenești  care adoptă standarde europene armonizate, ale căror referințe au fost publicate în Jurnalul Oficial al Uniunii Europene. Astfel,  produsele care sunt conforme cu standardele moldovenești care adoptă standardele armonizate sau cu părți ale acestora, ale căror referințe au fost publicate în Jurnalul Oficial al Uniunii Europene, sunt considerate a fi în conformitate cu cerințele stabilite de reglementările tehnice, vizate de acele standarde sau părți ale acestora.  
Lista standardelor moldovenești care adoptă standardele armonizate, ale căror referințe au fost publicate în Jurnalul Oficial al Uniunii Europene, se elaborează şi se aprobă prin ordin al autorității de reglementare, se actualizează periodic şi se publică în Monitorul Oficial al Republicii Moldova;
	Se acceptă.

	
	
	La Articolul 52. Notificare. Organismele de evaluare a conformității sunt notificate Comisiei Europene și statelor membre de către autoritatea de notificare responsabilă de instituirea și îndeplinirea procedurilor necesare pentru evaluarea și notificarea organismelor de evaluare a conformității și monitorizarea organismelor notificate. Centrul Național de Acreditare din Republica Moldova (MOLDAC), conform atribuțiilor stabile prin Legea nr. 235/2011, nu deține astfel de competențe. În calitate de autoritate de notificare se desemnează autoritatea de reglementare pentru domeniul respectiv;
	Se acceptă. 

	
	
	La Articolul 59. Procedura de notificare. În temeiul art. 141 alin (4) din Legea nr. 235/2011, autoritatea de reglementare recunoaște şi, ulterior, notifică organismele de evaluare a conformității care sunt acreditate în condițiile legii menționate şi care corespund cerințelor stabilite de reglementările tehnice. Astfel, notificarea se bazează pe acreditare, care reprezintă unica cale pentru aceasta.
	Se acceptă.

	
	
	La notă de fundamentare:
Conform Notei de fundamentare, la pct.4.3 este prevăzut că la Impactul asupra sectorului privat nu se evidențiază costurile și beneficiile estimative care se vor genera în urma adoptării acestei legi, doar se comunică declarativ despre riscuri, provocări și oportunități. În acest sens recomandăm estimarea expresă a costurilor administrative și de conformare suportate de mediul de afaceri și beneficiile aferente.
	Se acceptă parțial. Nota de fundamentare a fost completată cu informații cu privire la costurile de conformare și beneficiile directe, doar că acestea nu pot fi estimate deoarece acestea diferă în funcție de categoria produselor, dimensiunea întreprinderii, nivelul actual de digitalizare, etc., iar în lipsa unor date statistice aceste estimări sunt imposibil de realizat.

	Ministerul Dezvoltării Economice și Digitalizării
	Nr.03-2933 din 24.08.2026
	Cu referire la proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), în limita competențelor funcționale, comunicăm lipsa obiecțiilor și propunerilor.
	Se ia act de informare.

	Centrul Național pentru Energie Durabilă
	Nr. 15-2138 din 08.07.2026
	Prin prezenta, IP Centrul Național pentru Energie Durabilă (IP CNED), în contextul demersului Nr. 03-722 din 12 iunie 2026 privind avizarea proiectului de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), vă comunică următoarele propuneri la proiectul de lege expediat spre avizare:
La articolul 9, alineatul (1), litera a), se propune următoarea formulare: „oferă asistență informațională autorităților contractante și entităților contractante, în partea ce ține de achizițiile de produse cu impact energetic;”. Această propunere derivă din articolul 66 al proiectului, care instituie cerințe minime obligatorii în materie de achiziții publice verzi pentru toate autoritățile contractante și entitățile contractante, nu doar pentru autoritățile administrației publice locale, precum și din prevederile Legii nr. 139/2018 cu privire la eficiența energetică, potrivit cărora autoritățile administrației publice centrale de specialitate și alte autorități publice sunt obligate să achiziționeze bunuri cu cele mai înalte performanțe energetice. Limitarea asistenței informaționale doar la autoritățile administrației publice locale ar lăsa fără suport specializat celelalte autorități contractante supuse acelorași obligații.
	Se acceptă. 

	
	
	La articolul 9, alineatul (1), litera b), se propune reformularea după cum urmează: „oferă suport informațional și metodologic producătorilor, importatorilor, comercianților, precum și altor părți interesate privind aplicarea cerințelor de proiectare ecologică și de eficiență energetică pentru produsele cu impact energetic, inclusiv prin elaborarea și publicarea de ghiduri;”. Formularea actuală, „asigură asistență tehnică și consultanță”, poate crea interpretări eronate privind atribuirea în sarcina IP CNED a competenței de a acorda consultanță tehnică specializată agenților economici, fapt ce depășește atribuțiile instituției. Totodată, întrucât IP CNED nu este organism de evaluare a conformității, acordarea de consultanță individualizată ar genera riscul perceperii instituției drept entitate care validează în prealabil conformitatea produselor, cu potențiale implicații de răspundere în raport cu rezultatele ulterioare ale supravegherii pieței.
	Se acceptă. 

	
	
	La articolul 9, alineatul (1), litera c), se propune următoarea formulare: „monitorizează impactul economisirii de energie rezultat din aplicarea cerințelor de proiectare ecologică pentru produsele cu impact energetic, în baza unei metodologii aprobate de Centru și a datelor puse la dispoziție de Serviciul Vamal, de autoritățile de supraveghere a pieței și de Ministerul Dezvoltării Economice și Digitalizării;”. Menționăm că, în redacția actuală, atribuția nu poate fi exercitată, întrucât IP CNED nu dispune de datele necesare monitorizării — volumele și categoriile de produse introduse pe piață, distribuția pe clase de performanță energetică și rezultatele controalelor — acestea fiind gestionate de Serviciul Vamal, de autoritățile de supraveghere a pieței și, respectiv, prin Registrul pașapoartelor digitale ale produselor, pentru care punct focal național este desemnat Ministerul Dezvoltării Economice și Digitalizării. Ancorarea monitorizării într-o metodologie aprobată va asigura, totodată, corelarea cu Sistemul informațional național în domeniul eficienței energetice, instituit prin art. 13¹ din Legea nr. 139/2018 cu privire la eficiența energetică, al cărui deținător și operator este IP CNED, precum și cu regula potrivit căreia, la contabilizarea economiilor de energie realizate în cadrul obligațiilor prevăzute la art. 7¹ din Legea menționată, se ține cont doar de economiile care depășesc cerințele de proiectare ecologică.
	Se acceptă parțial. Sintagma „Ministerul Dezvoltării Economice și Digitalizării” a fost înlocuită cu sintagma „Ministerul Energiei”, care conform anexei 1 la Legea nr. 162/2023 privind supravegherea pieței
și conformitatea produselor este autoritatea de reglementare responsabilă de reglementarea domeniului aferent produselor cu impact energetic.  

	
	
	În corelare cu propunerea precedentă, se propune completarea articolului 8, alineatul (1), litera c) cu textul „, inclusiv furnizează Centrului Național pentru Energie Durabilă datele statistice privind produsele cu impact energetic”, completarea articolului 10, alineatul (2), litera j) cu indicarea IP CNED în calitate de destinatar al informațiilor privind rezultatele controalelor aferente produselor cu impact energetic, precum și completarea articolului 6, alineatul (2), litera b) prin includerea expresă a IP CNED între autoritățile și instituțiile publice cu acces coordonat la informațiile și funcționalitățile Registrului pașapoartelor digitale ale produselor. În lipsa instituirii acestor fluxuri de date, atribuția de monitorizare prevăzută la art. 9 rămâne declarativă și inaplicabilă.
	Se acceptă parțial. Completarea articolului 10, alineatul (2), litera j) și a articolului 6, alineatul (2), litera b) nu poate fi efectuată cu stipularea exhaustivă a tuturor instituții publice și/sau a autorităților de reglementare care urmează să aibă acces la  Registrul pașapoartelor digitale ale produselor sau să fie considerat ca destinatar al informațiilor privind rezultatele controalelor aferente. Acest fapt se va efectua în baza solicitării cu luarea în considerare a atribuțiilor funcționale și a domeniilor de competență aferent fiecărei autorități și/sau instituții.  

	
	
	La articolul 9, alineatul (1), litera f), se recomandă completarea, la final, cu textul „, precum și informarea consumatorilor cu privire la alegerea produselor cu impact energetic”. Completarea asigură acoperirea componentei de informare a populației prin instrumentul adecvat — campaniile de informare — fără instituirea unei obligații de asistență individuală generalizată, imposibil de delimitat juridic și de onorat din punctul de vedere al resurselor instituției.
	Se acceptă parțial. A se vedea redacția nouă propusă.

	
	
	La articolul 27, alineatul (4), se propune specificarea expresă a entităților care vor exercita funcția de ghișeu unic. În redacția actuală, norma are caracter declarativ: aceasta instituie obligația asigurării disponibilității ghișeelor unice fără a desemna entitățile responsabile de crearea și operarea acestora, ceea ce poate crea interpretări eronate privind repartizarea competențelor între autorități și riscă să lase prevederea fără aplicare practică.  
	Nu se acceptă. Conform prevederilor alin. (4) Guvernul după consultarea organizațiilor care reprezintă IMM-urile și identificarea necesităților va determina necesitatea instituirii ghișeului unic sau a unor mecanisme similare pentru a crește gradul de conștientizare cu privire la cerințele în materie de proiectare ecologică și a crea oportunități de colaborare în rețea pentru IMM-uri, în special pentru microîntreprinderi, în vederea adaptării la cerințele în materie de proiectare ecologică 

	
	
	Totodată, recomandăm examinarea posibilității de a reflecta, în nota informativă și în planificarea implementării, necesarul de resurse pentru exercitarea atribuțiilor noi conferite IP CNED prin art. 9, având în vedere caracterul permanent al activităților de monitorizare, de suport informațional și de informare, în condițiile în care nota informativă indică faptul că proiectul nu presupune alocarea mijloacelor financiare suplimentare de la bugetul de stat.
	Nu se acceptă. Având în vedere că proiectul de lege urmează să abroge Legea nr. 151/2014 privind cerințele în materie de proiectare ecologică aplicabile produselor cu impact energetic, se prezumă că atribuțiile prevăzute de proiectul de lege înlocuiesc atribuțiile de la art. 7 din Legea nr. 151/2014 care sunt implementate la moment de către Centrul Național pentru Energie Durabilă.

	Cancelaria de Stat, Centrul de Armonizare a Legislației
	Nr. 31/02-126-7971 din 08.07.2026
	Examinând proiectul național prin prisma actului UE, expunem următoarele:
- Cu privire la art. 1, alin. (2) lit. h) din proiectul național, referințele naționale la Regulile de înmatriculare a vehiculelor și remorcilor, aprobate prin HG nr. 1047/1999 adaptează referințele din art. 1 (2) lit. h) din actul UE, respectiv, la Regulamentele (UE) nr. 167/2013, nr. 168/2013 și (UE) 2018/858). Atragem, însă, atenția că, trimiterea de la lit. h) la Regulile de înmatriculare nu corespunde, ca obiect de reglementare, actelor UE privind omologarea vehiculelor, urmând a fi substituită referința națională echivalentă din domeniul omologării, în speță, la proiectul de lege privind omologarea și supravegherea pieței pentru vehiculele agricole și forestiere (NU 644/MAIA/2025), transmis pentru opinie Comisiei Europene și la proiectul de lege privind omologarea și supravegherea pieței vehiculelor rutiere (NU 976/MIDR/2025), aprobat în ședința Guvernului din 1 iulie 2026.
	Se acceptă. 

	
	
	- Proiectul național nu a asigurat transpunerea art. art. 13 (Registrul pașapoartelor digitale ale produselor) și art. 14 (Portalul web pentru datele din pașaportul digital al produsului) din actul UE, ori acestea nu pot fi puse în aplicare de RM în calitate de stat candidat la aderarea UE și vor deveni direct aplicabile din data intrării în vigoare a Tratatului de aderare la UE. În același context, semnalăm despre necesitatea excluderii din proiectul național a art. 20, care transpune art. 15 din actul UE, care se referă la controalele vamale referitoare la pașaportul digital al produsului și, care, potrivit art. 74, alin. (3), lit. a) din proiect intră în vigoare din data aderării la UE. Astfel, o asemenea metodă de preluare a unui Regulament UE nu este corespunzătoare în măsura în care prevederea respectivă se va aplica direct din data aderării la UE și nu necesită dublare într-un act normativ național. Sugerăm reexaminarea modalității de armonizare a art. 15 din Regulament, prin păstrarea de proiect doar a acelor norme UE care pot fi puse în aplicare în perioada de pre aderare la UE;
	Se acceptă.

	
	
	- Se va examina oportunitatea menținerii de proiectul național a art. 24 și 25, care se referă la participarea experților din RM la lucrările Forumului privind proiectarea ecologică și Grupului de experți ai statelor membre, ori acestea sunt niște platforme de cooperare instituite de Comisia Europeană și la care au acces reprezentanții statelor membre. Astfel, aceste prevederi, la moment, au un caracter declarativ și unilateral din perspectiva RM, nu necesită preluare în legislația națională și vor putea fi puse în aplicare efectiv din data aderării la UE sau, cel puțin, din momentul acordării dreptului reprezentanților RM de a participa la lucrările acestora. Mai mult, nu este clară desemnarea Cancelariei de Stat ca autoritate pentru delegarea experților respectivi;
	Se acceptă parțial. Prevederile articolelor respective au fost reformulate prin prisma oferirii acestor drepturi autorităților de reglementare și/sau de supraveghere a pieței de a delega specialiști din cadrul acestora, conform domeniilor de competență, pentru participare în calitate de observatori în cadrul grupului de experți și a Forumului privind proiectarea ecologică. În cadrul ședinței cu Comisia Europeană din data de 05.06.2026 a fost confirmată posibilitatea Republicii Moldova de a delega specialiști pentru participarea în cadrul grupului de experți și a Forumului privind proiectarea ecologică. Prin urmare, considerăm oportun păstrarea articolelor respective conform noii redacții. 

	
	
	- Semnalăm că, proiectul național preia atribuțiile Comisiei Europene și le atribuie Guvernului Republicii Moldova (a se vedea: art. 11, art. 12 alin. (3), (6) și (7), art. 13 alin. (4), art. 14-16, art. 18 alin. (3) și (4), art. 19 alin. (4)-(6), art. 20 alin. (5), art. 21 alin. (3)-(5), art. 23, art. 26, art. 29 alin. (4) și (5), art. 30 alin. (3)-(5), art. 31, art. 41 alin. (4) și (5), art. 42, art. 44, art. 47, art. 51, art. 66 alin. (3) și art. 73). Această tehnică de preluarea adaptată este, în principiu, justificată pentru perioada de preaderare, însă, de la data aderării Republicii Moldova la Uniunea Europeană, Regulamentul (UE) 2024/1781 va deveni direct aplicabil, iar atribuțiile respective vor reveni exclusiv Comisiei Europene. 
Prin urmare, proiectul se va completa cu o dispoziție de abrogare a prezentei Legi din data intrării în vigoare a Tratatului de aderare la UE, cu obligația de a elabora un alt act normativ național care să asigure punerea în aplicare a Regulamentului UE;
	Se acceptă. Impunerea obligativității de elaborare a unui alt act normativ național care să asigure punerea în aplicare a Regulamentului UE, după aderarea Republicii Moldova la UE nu este necesară, pe motiv că de regulă Regulamentele UE se aplică direct de către toate statele membre ale UE.

	
	
	- Totodată, proiectul național preia numeroase obligații de notificare și de informare a Comisiei Europene și a statelor membre ale UE (art. 52 alin. (1), art. 54, art. 59 – 61(în numerotarea rectificată), art. 62 alin. (3), art. 71 alin. (3) și (5)-(8)). Aceste obligații nu pot fi implementate de Republica Moldova în calitate de stat candidat la aderare, întrucât notificările sale nu produc efecte juridice în UE, iar Republica Moldova nu dispune de acces la sistemele electronice ale Comisiei Europene (NANDO, ICSMS). Astfel, se impune excluderea din tot textul proiectului a prevederilor naționale referitoare la notificarea CE și a statelor membre, acestea urmând a se aplica direct din data aderării la UE prin efectul direct al Regulamentului UE;
	Se acceptă parțial. Proiectul de lege a fost completat la dispoziții tranzitorii cu un alineat care prevede că prevederile de la capitolul X din proiectul de lege ce țin de obligațiile de notificare se vor aplica începând cu data intrării în vigoare a legii de ratificare a Acordului privind ECA, astfel după cum este prevăzut la art. 141 din Legea nr. 235/2011 privind activităţile de acreditare
şi de evaluare a conformităţii.

	
	
	- Atragem atenția că, o serie de prevederi din proiectul național reflectă termene de realizare a unor obligații stabilite de Regulamentul UE cu date fie egale anului 2030 (a se vedea art. 68, alin. (3) și art. 73, alin. (3)) sau post 2030 (a se vedea art. 31, alin. (1), art. 73, alin. (1)) și care sunt de competența exclusivă a Comisiei Europene. Astfel, o asemenea metodă de preluare a prevederii actului UE nu este corectă, ținând cont că anul 2030 este setat ca an estimativ de aderare la UE, iar aceste obligații vor fi realizate exclusiv de Comisia Europeană și nu de Guvernul RM sau alt minister desemnat. Respectiv, propune fie revizuirea acestora în vederea stabilirii unor termene anterioare anului 2030, ca obligații pentru autoritățile RM, fie excluderea acestora din proiect, cu aplicarea lor directă din data aderării la UE în sarcina Comisiei;
	Se acceptă. 

	
	
	- Cu privire la Anexa nr. 3 din proiectul național, pct. 1, lit. (c), se va revizui trimiterea la standardul ISO/IEC 15459-6 privind numărul global de identificare comercială, prin raportare la standardele moldovenești care adoptă standardele internaționale respective sau prin menținerea formulei „sau norme echivalente”.
	Se acceptă. 

	
	
	- Referitor la art. 48 alin. (1) din proiectul național, trimiterea la „art. 48” constituie o autoreferință eronată ori prin raportare la art. 44, alin. (1) coroborat cu art. 41 din actul UE, trimiterea corectă este la art. 46 din proiect (prezumția de conformitate);
	Se acceptă.

	
	
	- Cu privire la Anexa nr. 5 din proiectul național, mențiunea „(menționată la art. 50)” este eronată, modelul declarației de conformitate fiind prevăzut la art. 48, alin. (2) din proiect. Trimiterea se va rectifica;
	Se acceptă. 

	
	
	- În Capitolul X din proiectul național se atestă erori de numerotare a articolelor: după art. 58 urmează două articole numerotate „61” („Procedura de notificare” și „Obligații operaționale pentru organismele notificate”). Astfel, numerotarea se va rectifica, cu verificarea corelativă a tuturor trimiterilor interne.
	Se acceptă.

	
	
	- Referitor la art. 73 alin. (2) din proiectul național, trimiterea la „rapoartele menționate la alineatele (1) și (2)” constituie o autoreferință eronată, ori trimiterea corectă este la alineatele (1) și (3).
	Se acceptă. Prevederile de la articolul respectiv au fost excluse ca fiind neaplicabile pentru Republica Moldova până la momentul aderării la UE.

	
	
	a) Observații privind clauza de armonizare
Clauza de armonizare a proiectului național urmează a fi modificată și expusă în următoarea redacție:
„Prezenta Lege pune în aplicare parțial Regulamentul (UE) 2024/1781 al Parlamentului European și al Consiliului din 13 iunie 2024 de instituire a unui cadru pentru stabilirea cerințelor în materie de proiectare ecologică pentru produsele sustenabile, de modificare a Directivei (UE) 2020/1828 și a Regulamentului (UE) 2023/1542 și de abrogare a Directivei 2009/125/CE, CELEX: 32024R1781, publicat în Jurnalul Oficial al Uniunii Europene L 2024/1781 din 28 iunie 2024”.
	Se acceptă. 

	
	
	Concluzii
Ca urmare a expertizei de compatibilitate realizate, proiectul și clauza de armonizare se vor revizui potrivit obiecțiilor formulate în prezenta Declarație de compatibilitate.
	Se acceptă. 

	Autoritatea Națională pentru Soluționarea Contestațiilor
	Nr. 1-01-03/05/1926/26 din 06.07.2026
	Autoritatea Națională pentru Soluționarea Contestațiilor (în continuare – ANSC), la solicitarea Cancelariei de Stat, a examinat proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), și potrivit competențelor funcționale, comunică faptul că susține proiectul nominalizat fără obiecții sau propuneri.


	Se ia act de informare.

	Ministerul Infrastructurii și Dezvoltării Regionale
	Nr. 12 – 3783 din 07.07.2026
	Ca urmare a examinării proiectului de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), în limita competențelor funcționale, comunicăm următoarele.

 La art. 11 alin. (5), textul „Atunci când prezenta lege se aplică, după caz, unei grupe de produse în mod complementar față de un act normativ de stabilire a unor condiții armonizate pentru comercializarea produselor pentru construcții (denumit în continuare „Regulamentul privind produsele pentru construcții”), actul normativ aprobat în conformitate cu prevederile de la alineatul (1) specifică procedura de evaluare a conformității, inclusiv, după caz, orice sistem prevăzut în conformitate cu o măsură în temeiul Regulamentului privind produsele pentru construcții, ținând seama de caracteristicile grupei de produse, de cerințele relevante în materie de proiectare ecologică și de costurile suportate de agenții economici.”, se va substitui cu textul „Atunci când prezenta lege se aplică, după caz, unei grupe de produse în mod complementar față de un act normativ de stabilire a unor norme armonizate pentru comercializarea produselor pentru construcții (în continuare „Reglementare tehnică cu privire la stabilirea unor norme armonizate pentru comercializarea produselor pentru construcții”), actul normativ aprobat în conformitate cu prevederile de la alineatul (1) specifică procedura de evaluare a conformității, inclusiv, după caz, orice sistem prevăzut în conformitate cu o măsură în temeiul Reglementării tehnice cu privire la stabilirea unor norme armonizate pentru comercializarea produselor pentru construcții, ținând seama de caracteristicile grupei de produse, de cerințele relevante în materie de proiectare ecologică și de costurile suportate de agenții economici.”, în vederea utilizării denumirii actului normativ național care transpune parțial Regulamentul (UE) 2024/3110 al Parlamentului European şi al Consiliului din 27 noiembrie 2024 de stabilire a unor norme armonizate pentru comercializarea produselor pentru construcții și de abrogare a Regulamentului (UE) nr. 305/2011.
Modificarea este justificată de faptul că proiectul hotărârii Guvernului privind Reglementarea tehnică referitoare la stabilirea unor norme armonizate pentru comercializarea produselor pentru construcții este transmis Comisiei Europene spre consultare și este preconizat să intre în vigoare în anul 2027. Totodată, la moment, este în vigoare Reglementarea Tehnică cu privire la cerințele minime pentru comercializarea produselor pentru construcții, aprobată prin Hotărârea Guvernului nr. 913/2016, care transpune parțial Regulamentul (UE) nr. 305/2011 al Parlamentului European și al Consiliului din 9 martie 2011 de stabilire a unor condiții armonizate pentru comercializarea produselor pentru construcții și de abrogare a Directivei 89/106/CEE a Consiliului. Această reglementare tehnică va fi abrogată la data intrării în vigoare a noii Reglementări tehnice.
	Se acceptă. 

	
	
	La art. 48 alin. (1), textul „art. 48” se va substitui cu textul „art. 46” având în vedere că prezumția de conformitate este prevăzută la art. 46.
	Se acceptă. 

	
	
	La art. 52 alin. (1), textul „Centrul Naţional de Acreditare din Republica Moldova” (MOLDAC) notifică Comisiei și celorlalte state membre ale Uniunii Europene organismele autorizate să îndeplinească sarcinile respective” se va substitui cu textul „ autoritățile de reglementare notifică Comisiei și celorlalte state membre ale Uniunii Europene organismele de evaluare a conformității recunoscute să îndeplinească sarcinile respective”. Modificarea propusă reiese din prevederile art. 141 alin. (3) din Legea nr. 235/2011 privind activităţile de acreditare şi de evaluare a conformităţii.
	Se acceptă. 

	
	
	Art. 53 alin. (3) necesită revizuire, întrucât trimiterea la art. 59 este necorelată cu structura proiectului de lege, ca urmare a unei erori de numerotare a articolelor. Astfel, după art. 58 urmează art. 61, iar numerotarea art. 61 este utilizată de două ori, ceea ce afectează coerența și claritatea proiectului.
	Se acceptă.

	
	
	Drept urmare, având în vedere obiecțiile și propunerile sus-menționate formulate la proiect, Tabelul de concordanță urmează a fi ajustat.
	Se acceptă. 

	
	
	La art. 56, art. 57 alin. (1), textul „art. 57” se va substitui cu textul „art. 55” având în vedere că cerințe referitoare la organismele notificate sunt prevăzute la art. 55.
	Se acceptă.

	
	
	La art. 61, textul „ Articolul 61. Procedura de notificare” se va substitui cu textul „Articolul 59. Procedura de notificare” în conformitate cu ordinea de numerotare a articolelor.
	Se acceptă. Ordinea numerotării articolelor a fost corectată conform ajustărilor efectuate la proiectul de lege. 

	
	
	La Anexele nr. 5 și 6, textul: „menționată la art. 50” se va substitui cu textul „menționată la art. 48” și corespunzător „menționate la art. 28” cu „menționate la art. 26”.
	Se acceptă. 

	
	
	La art. 29 alin. (2), art. 73 alin. (1) din proiectul Legii și corespunzător din Tabelul de concordanță și în Nota de fundamentare, textul „pagina web oficială” se va substitui cu textul „site-ul web oficial”, conform prevederilor Hotărârii Guvernului nr. 728/2023 cu privire la site-urile web oficiale ale autorităților și instituțiilor publice și cerințele minime privind profilurile de socializare ale acestora.
	Se acceptă. 

	
	
	Suplimentar, se propune substituirea, la orice formă gramaticală, a noțiunii „agent economic” cu noțiunea „operator economic” la forma gramaticală corespunzătoare, în vederea alinierii terminologiei proiectului legii la cadrul normativ actualizat, în conformitate cu Legea nr. 235/2011 privind activităţile de acreditare şi de evaluare a conformităţii.
	Se acceptă.

	
	
	Totodată, proiectul urmează să fie revizuit prin prisma prevederilor art. 51-53 din Legea nr. 100/2017 cu privire la actele normative.
	Se acceptă.

	Serviciul Tehnologia Informației și Securitate Cibernetică
	Nr. 1.4/1257/26 din 07.07.2026
	Prin prezenta, urmare a examinării proiectului de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), Instituția Publică „Serviciul Tehnologia Informației și Securitate Cibernetică” comunică următoarele propuneri.
Se recomandă revizuirea referințelor CELEX indicate în materialele aferente proiectului.
În proiectul legii și în nota de fundamentare este indicat codul CELEX: 02024R1781 iar în tabelul de concordanță este indicat codul CELEX: 32024R1781. Întrucât proiectul transpune Regulamentul (UE) 2024/1781 ca act juridic de bază, urmează a fi utilizat codul CELEX: 32024R1781 în toate materialele aferente proiectului.
Menționarea codului CELEX: 02024R1781 poate fi făcută, după caz, doar cu titlu informativ, pentru indicarea versiunii consolidate consultate, fără a substitui codul CELEX al actului juridic de bază care constituie obiectul transpunerii.
	Se acceptă.

	
	
	Cu privire la proiectul de lege:
Se recomandă reexaminarea art. 74 alin. (3) lit. a) potrivit căruia art. 20 intră în vigoare la data aderării Republicii Moldova la Uniunea Europeană.
Această soluție poate fi interpretată ca o amânare a aplicării unei prevederi din actul național de transpunere până la momentul aderării Republicii Moldova la Uniunea Europeană. Or, potrivit pct. 28 din Regulamentul aprobat prin Hotărârea Guvernului nr. 1171/2018 pentru aprobarea Regulamentului privind armonizarea legislației Republicii Moldova cu legislația Uniunii Europene (în continuare – Regulamentul aprobat prin Hotărârea Guvernului nr. 1171/2018) stabilirea unor perioade de tranziție condiționate de momentul aderării la Uniunea Europeană nu se admite în cazul proiectelor de acte normative de transpunere a regulamentelor și deciziilor UE. În același timp, pct. 28 prevede și obligația includerii dispozițiilor privind abrogarea actelor normative de transpunere a regulamentelor UE la momentul aderării Republicii Moldova la Uniunea Europeană. 
În aceste condiții, soluția prevăzută la art. 74 alin. (3) lit. a) necesită a fi revizuită pentru a evita o eventuală neclaritate juridică întrucât art. 20 ar urma să intre în vigoare la același moment la care actul național de transpunere ar trebui să fie abrogat.
	Se acceptă. Proiectul de lege a fost ajustat. 

	
	
	Totodată, se recomandă completarea art. 74 cu o dispoziție privind abrogarea prezentei legi la data aderării Republicii Moldova la Uniunea Europeană, conform pct. 28 din Regulamentul aprobat prin Hotărârea Guvernului nr. 1171/2018.
	Se acceptă. 

	
	
	Cu privire la proiectul tabelului de concordanță:
Art. 80 din Regulamentul (UE) 2024/1781, gradul de compatibilitate urmează a fi revizuit. Prevederile respective vizează intrarea în vigoare a Regulamentului UE și aplicarea directă a acestuia în statele membre iar potrivit pct. 42 subpct. 4) din Regulamentul aprobat prin Hotărârea Guvernului nr. 1171/2018, asemenea prevederi se califică drept „prevederi UE neaplicabile” nefiind supuse transpunerii propriu-zise în actul normativ național.
	Se acceptă.

	Cancelaria de Stat
	Nr. 14-69-7870 din 6 iulie 2026
	Urmare a examinării proiectului de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), comunicăm următoarele.
La art. 10 alin. (2) lit. b) din proiect după textul „cerințelor de conformitate” urmează de completat cu textul „ potrivit temeiurilor și condițiilor stabilite de Legea nr. 131/2012 privind controlul de stat”.
În acest context, comunicăm că art. 11 lit. b) din Legea nr. 131/2012 privind controlul de stat, prevede expres că unul din obiectivele prezentei legi constă în supravegherea introducerii și circulației pe piață a produselor în vederea asigurării siguranței acestora. Astfel, procedura de efectuare a controalelor pe domeniul supravegherii pieței se efectuează în conformitate și condițiile Legii nr. 131/2012
privind controlul de stat.
	Se acceptă. 

	
	
	Art. 68 necesită a fi completat cu un alineat nou, cu următorul cuprins:
„ (4) Autoritățile de supraveghere a pieții înregistrează controalele efectuate în Registrul de stat al controalelor, în conformitate cu prevederile Legii nr. 131/2012 privind controlul de stat.” .
Distinct, menționăm că autoritățile de supraveghere a pieței au calitatea de organe de control, potrivit anexei la Legea nr. 131/2012 privind controlul de stat. În consecință, activitatea de control desfășurată de acestea este supusă prevederilor legii menționate.
Astfel, potrivit art. 8 și art. 9 din Legea nr. 131/2012 privind controlul de stat, organele de control au obligația de a utiliza Registrul de stat al controalelor la efectuarea controalelor. De asemenea, documentele aferente controlului generate prin intermediul Registrului de stat al controalelor sunt obligatorii, iar documentele întocmite într-o altă formă sau cu alți parametri decât cei stabiliți expres în Registrul de stat al controalelor sunt lovite de nulitate.
În acest context, indicarea expresă în textul proiectului de lege a prevederii precum că autoritățile de supraveghere a pieței înregistrează controalele efectuate în Registrul de stat al controalelor sunt necesare, pentru asigurarea conformității cu cadrul general privind controlul de stat.
	Se acceptă. 

	
	
	Totodată, art. 71 necesită a fi completat cu un alineat nou, cu următorul text:
„(10) În cadrul sau în urma controlului de stat, la depistarea încălcărilor, autoritățile de supraveghere a pieții înaintează prescripții și recomandări, aplică măsuri restrictive și sancțiuni în limitele prevăzute de lege. Acțiunile și măsurile se selectează și se aplică în conformitate cu prevederile Legii nr. 131/2012 privind
controlul de stat.”.
În acest sens, menționăm că organele de control în urma efectuării controlului de stat iau în considerare gravitatea încălcărilor și mărimea potențială a daunelor, iar orice măsură restrictivă nu poate fi impusă decât în limitele stabilite la art. 51 din Legea nr. 131/2012 privind controlul de stat.
Prin urmare, articolul respectiv necesită a fi completat cu aliniatul propus supra care să reglementeze expres condițiile de aplicare a măsurilor restrictive de către autoritățile de supraveghere a pieții.
	Se acceptă.

	Agenția Națională pentru Reglementare în Energetică
	Nr. 03-04/4266 din 01.07.2026
	Prin prezenta, Agenția Națională pentru Reglementare în Energetică, informează că a examinat proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), remis spre avizare de către Cancelaria de Stat și, în limita competențelor funcționale, comunică despre lipsa obiecțiilor și propunerilor pe marginea proiectului vizat.
	Se ia act de informare.

	Inspectoratul pentru Protecția Mediului
	Nr. 10/45/2026 din 24.06.2026
	Inspectoratul pentru Protecția Mediului (IPM) a examinat în limita
competențelor proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), autor – Ministerul Energie și Vă informează că îl avizează pozitiv, fără obiecții sau propuneri.
	Se ia act de informare.

	Inspectoratul Național pentru Supraveghere Tehnică
	Nr. 4476/26 din 30.06.2026
	Prin prezenta, Inspectoratul Național pentru Supraveghere Теhniсă (INST), urmarea a examinării solicitării Cancelariei de Stat cu nr. DGPȘG-1793-18-69-1593 din 22.06.2026 cu referire examinare și avizarea proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), și Vă comunică că, în calitate de autoritate responsabilă de asigurarea implementării politicilor în domeniile de competență, potrivit Hotărârii Guvernului nr. 391/2023, avizează pozitiv proiectul prenotat, fără propuneri de modificare sau completare.
	Se ia act de informare.

	Ministerul Mediului
	Nr.13-05/2218 din 06.07.2026
	În contextul examinării proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), Ministerul, Vă comunică următoarele:
 1. La art. 2, Cu referire la definiția noțiunii „reparare”, Definiția noțiunii „reparare” face referire atât la produse, cât și la deșeuri. Totodată, potrivit prevederilor Legii nr. 209/2016 privind deșeurile, produsul și deșeul reprezintă categorii juridice distincte, iar operațiunile efectuate asupra deșeurilor în vederea reutilizării sunt încadrate în noțiunea de „pregătire pentru reutilizare”. 
În vederea asigurării coerenței terminologice cu legislația în domeniul gestionării deșeurilor, se recomandă reformularea definiției, prin eliminarea referirii la deșeuri, după cum urmează: 
„reparare – una sau mai multe acțiuni efectuate pentru a readuce un produs defect într-o stare în care acesta poate fi utilizat în scopul pentru care a fost conceput.” 
Această modificare va delimita clar noțiunea de „reparare” de operațiunea de „pregătire pentru reutilizare”, reglementată de Legea nr. 209/2016.
	Se acceptă. 

	
	
	2. Cu referire la definiția noțiunii „sfârșitul ciclului de viață” (art. 2)
Definiția stabilește că sfârșitul ciclului de viață începe atunci când produsul este eliminat. Totodată, potrivit Legii nr. 209/2016 privind deșeurile, regimul juridic al deșeurilor este aplicabil din momentul în care produsul dobândește statutul de deșeu.
În vederea evitării unor interpretări neuniforme, se recomandă reformularea definiției, după cum urmează:
„sfârșitul ciclului de viață – etapa ciclului de viață care începe din momentul în care produsul devine deșeu, în sensul Legii nr. 209/2016 privind deșeurile, și se încheie odată cu finalizarea operațiunilor de valorificare sau eliminare.”
	Se acceptă. Definiția a fost reformulată pentru a fi cât mai aproape de definiția din Regulamentul UE 1781/2024. Formularea propusă se limitează la finalizarea operațiunilor de valorificare sau eliminare și nu redă expres reintrarea materialului în ciclul de viață al altui produs.

	
	
	3. Cu referire la competențele autorităților publice (art. 5 și art. 6) 
Se constată că atât Ministerului Mediului, cât și Ministerului Dezvoltării Economice și Digitalizării le sunt atribuite competențe privind evaluarea și notificarea organismelor de evaluare a conformității, fapt ce poate genera suprapuneri de atribuții și dificultăți în aplicarea prevederilor proiectului. 
În acest sens, se recomandă delimitarea expresă a competențelor fiecărei autorități sau desemnarea unei singure autorități competente pentru exercitarea atribuțiilor respective.
	Se acceptă. Această atribuție a fost exclusă din proiectul de lege, având în vedere faptul că atribuțiile autorităților de reglementare sunt prevăzute la art. 142 din Legea nr. 235/2011 privind activitățile de acreditare
şi de evaluare a conformității și urmează a fi aplicate conform domeniilor de competență.   

	
	
	4. Cu referire la redactarea proiectului
Pe parcursul proiectului este utilizată în mod repetat sintagma „Guvernul, prin intermediul autorităților de reglementare”, fără delimitarea expresă a competențelor fiecărei autorități implicate.
În acest sens, se recomandă revizuirea redactării dispozițiilor prin indicarea explicită a autorității competente pentru fiecare atribuție sau, după caz, utilizarea formulei „Guvernul aprobă, la propunerea autorității competente”.
	Se acceptă parțial. Autoritatea de reglementare este definită în cadrul proiectului de Lege, art. 52.  Cu toate acestea sintagma „Guvernul, prin intermediul autorităților de reglementare” a fost înlocuită cu sintagma „Guvernul în baza propunerilor autorităților de reglementare”. 

	
	
	Cu referire la art.2 din proiectul de Lege noțiunea „substanță care prezintă motive de îngrijorare” urmează a fi substituită în următoare redacție:
„substanță cu risc major pentru sănătatea umană și pentru mediu - o substanță care:
a) îndeplinește criteriile prevăzute la art. 4 alin. (29) din Legea nr. 277/2018 privind substanțele chimice;
b) este clasificată în conformitate cu cerințele privind clasificarea , etichetarea ambalarea substanțelor și amestecurilor, aprobate de Guvern, într-una dintre următoarele clase sau categorii de pericol:
- cancerigenicitate de categoriile 1 și 2;
- mutagenitatea celulelor embrionare de categoriile 1 și 2;
- toxicitate pentru reproducere de categoriile 1 și 2;
- dereglare endocrină pentru sănătatea umană de categoriile 1 și 2;
- dereglare endocrină în mediu de categoriile 1 și 2;
- proprietățile „persistent, mobil și toxic” sau „foarte persistent, foarte mobil”;
- proprietățile „persistent, bioacumulativ și toxic” sau „foarte persistent, foarte bioacumulativ”
- sensibilizarea căilor respiratorii de categoria 1;
- sensibilizarea pielii de categoria 1;
- periculoasă pentru mediul acvatic – categoriile 1 4 de toxicitate cronică;
- periculoasă pentru stratul de ozon
- toxicitate asupra unui organ țintă specific – expunere repetată de categoriile 1 și 2;
- toxicitate asupra unui organ țintă specific – o singură expunere de categoriile 1 și 2;
c) este reglementată de Regulamentului privind poluanții organici persistenți (POPs), aprobat prin Hotărârea Guvernului nr. 744/2024; sau
d) afectează în mod negativ reutilizarea și reciclarea materialelor din produsul în care este prezentă.”.
Astfel, noțiunea va fi în conformitate cu Legea nr. 277/2018 privind substanțele chimice; în acest context toate referințele pe parcursul proiectului de Lege la „substanță care prezintă motive de îngrijorare” vor fi substituite cu „substanță cu risc major pentru sănătatea umană și pentru mediu” (art. 12 alin. (1) și alin. (14), art. 14 alin. (2), alin. (5), alin. (6), alin. (8), anexa nr.1).
	Se acceptă. 

	
	
	Totodată, în atenția autorului menționăm că proiectul Hotărârii Guvernului cu privire la aprobarea Regulamentului privind clasificarea, etichetarea și ambalarea substanțelor și amestecurilor (numărul unic – 849/MM/2025) este în proces de definitivare.
	Se ia act de informare.

	
	
	Totodată, atragem atenția că în contextul nenumăratelor ședințe (interinstituționale, online, cu prezența fizică, cu reprezentanții BIE, cu reprezentanții CE) desfășurate cu privire la instituirea și gestionarea Registrului și Pașaportului Digital al produselor (actualul proiect de lege) , vă informăm că Ministerul Mediului, de nenumărate ori și-a expus opinia privind modificarea imperativă a prevederilor privind atribuțiile Ministerului Mediului, (elaborarea, coordonarea și monitorizarea) în temeiul legislației RM și a dreptului UE racordat la procesul de aliniere a legislației.
Cu toate că proiectul prezentat anterior și discutat la toate ședințele prevedea responsabilitatea directă a Ministerului Mediului de deținere a registrului, elaborare a actelor normative, coordonare și raportare, - iar în cazul proiectului actual prezentat spre avizare denumirea „Ministerul Mediului” a fost înlocuită cu „Guvernul” (Guvernul, prin intermediul autorităților de reglementare, Guvernul aprobă, la propunerea autorității competente), Nota de fundamentare și prevederile pe tot textul proiectului rămân a fi de responsabilitatea Ministerului Mediului.
Ținem să menționăm despre atribuțiile Guvernului potrivit art. 4 din proiect: 
Potrivit Articolului 4. Atribuțiile Guvernului 
(1) În domeniul proiectării ecologice aplicabile produselor sustenabile, 
Guvernul exercită următoarele atribuții: 
a) aprobă actele normative secundare necesare pentru aplicarea prezentei legi; 
b) asigură integrarea principiilor economiei circulare și a proiectării ecologice în strategiile naționale de dezvoltare durabilă, energie, industrie, construcții și achiziții publice; 
c) aprobă mecanisme de sprijin pentru mediul de afaceri, inclusiv pentru întreprinderile mici și mijlocii, în vederea adaptării la cerințele de proiectare ecologică și digitalizare a produselor;
d) promovează cooperarea internațională și schimbul de informații cu Comisia Europeană și statele membre ale Uniunii Europene, în vederea aplicării uniforme a cerințelor prezentei legi;

Potrivit Articolului 5. Atribuțiile Ministerului Mediului din proiect: 
(1) Ministerul Mediului este autoritatea centrală de specialitate care asigură elaborarea, coordonarea și monitorizarea aplicării cerințelor în materie de proiectare ecologică aplicabile produselor sustenabile, conform domeniilor de competență atribuite. 
(2) Ministerul Mediului are următoarele atribuții: 
a) asigura elaborarea şi coordonarea implementării cadrului normativ aferent implementării cerințelor în materie de proiectare ecologică aplicabile produselor sustenabile, conform domeniilor de competență; 
b) asigură schimbul de date și cooperarea internațională cu Comisia Europeană și statele membre ale Uniunii Europene privind implementarea și monitorizarea cerințelor de proiectare ecologică; 
c) instituie și îndeplinește procedurile necesare pentru evaluarea și notificarea organismelor de evaluare a conformității și de monitorizare a organismelor notificate, incluzând a conformității cu dispozițiile art. 55; 
d) colaborează cu autoritățile de supraveghere a pieței pentru verificarea conformității produselor conform domeniilor de competență; 
e) organizează activități de informare și sensibilizare publică privind avantajele produselor durabile și utilizarea pașapoartelor digitale ale produselor;

Conform Articolului 6 din proiect Atribuțiile Ministerului Dezvoltării Economice și Digitalizării: 
(1) Ministerul Dezvoltării Economice și Digitalizării este organul central de specialitate al administrației publice, care asigură realizarea politicii guvernamentale în domeniile de activitate stabilite de Guvern. 
(2) Ministerul Dezvoltării Economice și Digitalizării are următoarele 
atribuții: 
a) instituie și îndeplinește procedurile necesare pentru evaluarea și notificarea organismelor de evaluare a conformității și de monitorizare a organismelor notificate, incluzând a conformității cu dispozițiile art. 55 
de proiectare ecologică aplicabile produselor sustenabile, conform domeniilor de competență b) este desemnat în calitate de punct focal național pentru interacțiunea cu Registrul pașapoartelor digitale ale produselor instituit de Comisia Europeană și asigură coordonarea accesului autorităților și instituțiilor publice competente la informațiile și funcționalitățile acestuia, pentru exercitarea atribuțiilor conform domeniilor de competență atribuite în conformitate cu cadrul normativ; 
c) asigură procesul de armonizare a cadrului normativ în domeniile sale de competență;
d) promovează inovația, proiectarea ecologică și economia circulară prin programe de finanțare, granturi și instrumente de sprijin pentru întreprinderile mici și mijlocii (IMM) implicate în dezvoltarea produselor durabile; 
e) evaluează contribuția potențială a produselor sustenabile la funcționarea pieței interne și la reziliența economică a Republicii Moldova.

Atribuțiile Ministerului Energiei 
Potrivit Articolul 7. Atribuțiile Ministerului Energiei din proiect: 
(1) Ministerul Energiei este autoritatea centrală de specialitate care asigură elaborarea, coordonarea și monitorizarea aplicării cerințelor în materie atribuite. 
(2) Ministerul Energiei are următoarele atribuții: 
a) asigura elaborarea și coordonarea implementării cadrului normativ aferent implementării cerințelor în materie de proiectare ecologică aplicabile produselor cu impact energetic, conform domeniilor de competență; 
b) asigură schimbul de date și cooperarea internațională cu Comisia Europeană și statele membre ale Uniunii Europene privind implementarea și monitorizarea cerințelor de proiectare ecologică; 
c) colaborează cu autoritățile de supraveghere a pieței pentru verificarea conformității produselor conform domeniilor de competență; 
d) coordonează procesul de integrare a criteriilor de proiectare ecologică în politicile de achiziții publice verzi și cele de etichetare energetică; 
e) organizează activități de informare și sensibilizare publică privind consumul responsabil de energie și beneficiile produselor eficiente din punct de vedere energetic; 
f) publică informații cu privire la progresul realizat în implementarea cerințelor de proiectare ecologică din punct de vedere al eficienței energetice și al contribuției la atingerea obiectivelor de reducere a consumului energetic și a emisiilor de gaze cu efect de seră.

Reieșind din atribuțiile expres prevăzute pentru aceste autorități, pe parcursul proiectului identificăm și alte atribuții, cum ar fi : 
Ministerul Mediului elaborează un plan de lucru multianual aprobat de Guvern care identifică grupele de produse prioritare și aspectele vizate, în baza informațiilor acumulate ca rezultat al participării în cadrul Forumului privind proiectarea ecologică instituit la nivelul Comisei Europene vs Guvernul prin intermediul autorităților de reglementare, alege sau elaborează, după cum este necesar, instrumentele sau metodologiile necesare pentru stabilirea cerințelor în materie de proiectare ecologică vs Cancelaria de Stat deleagă specialiști din cadrul autorităților de reglementare și/sau de supraveghere a pieței și experți pentru participarea în cadrul Forumului privind proiectarea ecologică instituit la nivelul Comisei Europene. 
Aceste prevederi duc la concluzia mușamalizării efectelor juridice reale asupra fiecărei autorități identificate conform proiectului, prin utilizarea denumirii de „Guvern” și excluderea vădită a atribuțiilor reale de viitor (prin norma imperativă).
	Se acceptă. Atribuțiile autorităților de reglementare au fost revizuite prin prisma prevederilor proiectului de Lege. A se ține cont că proiectul de lege se aplică asupra tuturor bunurilor fizice care sunt introduse pe piață sau puse în funcțiune. Prin urmare, autoritățile de reglementare, conform domeniilor de competentă vor îndeplini atribuțiile corespunzătoare. 

	
	
	Având în vedere deficiențele structurale menționate, Ministerul Mediului reiterează poziția privind necesitatea restructurării substanțiale a proiectului de lege. Acesta trebuie racordat fidel la standardele Uniunii Europene (ESPR) și la realitățile instituționale din Republica Moldova, prin norme imperative clare și predictibile.
	Se acceptă parțial. Proiectul de lege a fost ajustat prin prisma obiecțiilor și propunerilor parvenite în cadrul procedurilor de avizare și consultare publică. Nu este clară ce se are în vedere prin restructurarea substanțială a proiectului de lege, având în vedere faptul că prin prezentul proiect de lege are loc o transpunere a prevederilor Regulamentului UE, care a fost ajustat la condițiile Republicii Moldova. 

	Ministerul Mediului
	Nr.13-05/2802 din 20.08.2026 – aviz repetat
	Urmare a examinării repetate, în limita competențelor, a proiectului de lege privind instituirea unui cadru pentru stabilirea cerințelor în materie de proiectare ecologică pentru produsele sustenabile, care transpune Regulamentul (UE) nr. 2024/1781 al Parlamentului European și al Consiliului din 13 iunie 2024 de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), autor – Ministerul Energiei, Ministerul Mediului comunică următoarele:
Studiind versiunea finală a proiectului de lege și actele aferente dosarului (în special tabelul de sinteză ) înaintat spre expertizare, 
s-a constatat că în tabelul de sinteză autorul proiectului a menționat că acceptă toate obiecțiile și propunerile parvenite din partea Ministerului Mediului, iar în proiectul de lege nu s-a regăsit nici o ajustare, ba din contra s-au mărit atribuțiile (incluse unipersonal la decizia autorului proiectului) nejustificate și contradictorii cu prevederile pct. 7 și 8 din Anexa nr. 1 la Hotărârea Guvernului nr. 305/2026 cu privire la aprobarea Regulamentului privind organizarea și funcționarea Ministerului Mediului.
Unul din exemple: Prevederea din proiectul de lege la art. 5 alin. (2) lit. d) ,,elaborează și aprobă specificațiile tehnice minime aferente grupelor de produse, prevăzute la art. 65 alin. (4), pentru care se stabilesc cerințe de achiziții publice/sectoriale verzi;”-prevedere care depășește domeniul de activitate a Ministerului Mediului, funcțiile Ministerului Mediului și domeniului specific de reglementare a Legii nr. 325/2025 privind achizițiile publice și Legea nr. 74/2020 privind achizițiile în sectoarele energeticii, apei, transporturilor și serviciilor poștale.
	Nu se acceptă. Obiecțiile și propunerile prezentate de Ministerul Mediului prin demersul Nr.13-05/2218 din 06.07.2026 au fost luate în considerare conform sintezei. Propunerile și obiecțiile prezentate în mod general au fost luate în considerare de autor în măsura în care acestea au fost formulate. Cu referire la prevederea de la art. 5 alin.2 aceasta a fost inclusă ca atribuție pentru mai multe Ministere, în calitate de autorități de reglementare responsabile de elaborarea, cerințelor în materie de proiectare ecologică aplicabile produselor sustenabile, conform domeniilor de competență atribuite, ca rezultat al avizului parvenit din partea Ministerului Finanțelor și a redactărilor efectuate asupra proiectului de lege. 

	
	
	Reieșind din conținutul proiectului, evidențiem următoarele obiecții și propuneri la compartimentele:
1. Raporturile cu instituțiile și sistemele informaționale ale Uniunii Europene

În art. 6 alin. (2) lit. b), art. 23-24, art. 58, art. 62, art. 68 și art. 70 se instituie accesul direct la registrul Uniunii Europene, participarea la structurile Comisiei Europene, notificarea Comisiei și a statelor membre, precum și cooperarea în rețeaua Uniunii Europene pentru conformitatea produselor. Aceste drepturi și obligații nu pot rezulta exclusiv din legea națională înainte de aderare, ci depind de acordurile internaționale, deciziile instituțiilor Uniunii Europene și condițiile tehnice de acces. Prevederile art. 73 alin. (3) amână numai aplicarea art. 51-63 până la intrarea în vigoare a legii de ratificare a Acordului privind evaluarea conformității și acceptarea produselor industriale, fără a acoperi celelalte dispoziții menționate. Se propune introducerea unei norme generale potrivit căreia dispozițiile privind accesul la sistemele Uniunii Europene, notificarea Comisiei și participarea la structurile acesteia se aplică de la data și în limitele stabilite de cadrul juridic aplicabil Republicii Moldova.

	
Nu se acceptă. Proiectul de lege prevede deja la art. 73 alin. (3) dispoziții tranzitorii pentru aplicarea art. 51-63. Cu referire la art. 6 alin. 2 lit. b) aceasta deja face referință la faptul că aceasta se aplică „în măsura și de la data la care accesul Republicii Moldova la registru este asigurat potrivit cadrului juridic aplicabil în relațiile dintre Republica Moldova și Uniunea Europeană”. 
Cu referire la art. 6 alin. (2) care ține de atribuțiile Ministerului Dezvoltării Economice și Digitalizării, prin demersul Nr.03-2933 din 24.08.2026, Ministerul Dezvoltării Economice și Digitalizării a comunicat lipsă de obiecții și propuneri.

Cu referire la art. 23 și 24 la alin. (1) este prevăzut că „Autoritățile de reglementare și/sau de supraveghere a pieței  deleagă specialiști din cadrul acestora pentru participarea în cadrul Forumului privind proiectarea ecologică instituit la nivelul Comisei Europene, în condițiile și în limitele prevăzute de cadrul juridic aplicabil în relațiile dintre Republica Moldova și Uniunea Europeană.”
„(1) Autoritățile de reglementare și/sau de supraveghere a pieței deleagă specialiști din cadrul acestora conform domeniului de competență instituțională pentru participarea, în calitate de observatori, în cadrul grupului de experți ai statelor membre ai Uniunii Europene, instituit în calitate de subgrup al forumului privind proiectarea ecologică, în condițiile și în limitele prevăzute de cadrul juridic aplicabil în relațiile dintre Republica Moldova și Uniunea Europeană.” Cu referire la acest capitol Ministerul Energiei a recepționat recent o invitație din partea Comisiei Europene de a delega specialiști pentru participare în cadrul grupului de experți ai UE.

Cu referire la art. 68 referința privind posibilitatea autorităților de supraveghere a pieței de a coopera în cadrul rețelei Uniunii Europene pentru conformitatea produselor și a participa în cadrul grupurilor de cooperare administrativă (ADCO) este prevăzută și de art. 31 alin. (3) din legea de 162/2023 privind supravegherea pieței și conformitatea produselor.

Cu referire la art. 70 la alin. (8) este prevăzut deja că „(8) Informarea Comisiei Europene și statele membre ale Uniunii Europene are loc în condițiile și prin mecanismele de cooperare și schimb de informații disponibile Republicii Moldova potrivit cadrului juridic aplicabil în relațiile cu Uniunea Europeană;”
 

	
	
	Totodată, capitolul privind pașaportul digital al produsului și art. 6 alin. (2) lit. b) trebuie corelate cu Regulamentul de punere în aplicare (UE) 2026/1778 al Comisiei din 16 iulie 2026, care stabilește organizarea registrului pașapoartelor digitale ale produselor, inclusiv rolurile privind administrarea națională a accesului, verificarea identității, securitatea și păstrarea înregistrărilor.
	Nu se acceptă. Proiectul de lege nu propune transpunerea în legislația națională prevederea art. 13
„Registrul pașapoartelor digitale ale produselor” din Regulamentul EU. Avînd în vedere acest fapt nu considerăm relevant necesitatea corelării prevederilor proiectului de lege cu  Regulamentul de punere în aplicare (UE) 2026/1778 al Comisiei din 16 iulie 2026, care stabilește organizarea registrului pașapoartelor digitale ale produselor, inclusiv rolurile privind administrarea națională a accesului, verificarea identității, securitatea și păstrarea înregistrărilor, acest Regulament fiind aplicabil pentru statele membre ale UE.

	
	
	2. Utilizarea datelor oficiale de referință privind mediul și clima 
Potrivit pct. 7, pct. 9.2 și pct. 9.3.1-9.3.6 din Statutul Autorității de Meteorologie și Monitoring de Mediu, aprobat prin Hotărârea Guvernului nr. 228/2026, instituția realizează monitoringul elementelor de mediu, colectează, validează, prelucrează și interpretează datele meteorologice, hidrologice și de mediu, care constituie date oficiale de referință la nivel național.
În consecință, se propune completarea art.12 cu următoarea normă: „În procesul evaluării impactului asupra mediului, inclusiv al cuantificării amprentei de carbon, a amprentei de mediu și a efectelor schimbărilor climatice, se utilizează, după caz, datele oficiale de referință privind starea și evoluția elementelor de mediu și a climei, furnizate ori validate de Instituția Publică «Autoritatea de Meteorologie și Monitoring de Mediu», în limitele atribuțiilor stabilite de cadrul normativ.” 
În art. 12 alin. (11), art. 22 și anexa nr.2 se prevede evaluarea impactului asupra mediului, cuantificarea amprentei de carbon și a amprentei de mediu, precum și analiza efectelor schimbărilor climatice. Proiectul nu stabilește însă sursa datelor naționale de referință utilizate la aceste evaluări.
	Se acceptă.  Art. 12 a fost completat cu un alineat nou. 

	
	
	3. Mecanismul sancționator 
Conform proiectului art. 10 alin. (2) lit. h) și art. 70 prevăd constatarea contravențiilor și aplicarea sancțiunilor stabilite de Codul contravențional, însă proiectul nu conține dispoziții de modificare a Codului contravențional și nu identifică normele sancționatoare aplicabile încălcărilor nou-instituite. 
Se propune completarea proiectului cu regimul răspunderii și cu modificările corespunzătoare ale Codului contravențional, cu respectarea principiilor legalității, proporționalității și individualizării sancțiunii. Până la această completare, atribuția prevăzută la art. 10 alin. (2) lit. h) nu poate fi exercitată efectiv.
	Se acceptă parțial. 
Prevederea de la art. 10 alin (2) lit. h) a fost exclusă, deoarece conform expertizei juridice a fost menționat că subiecții abilitați cu dreptul de a constata contravenții se indică în Codul contravențional. Modificările la codul contravențional pot fi promovate exclusiv de către Ministerul Justiției. Completările necesare asupra codului contravențional vor fi propuse de către autoritățile de reglementare conform domeniilor de competență, odată cu transpunerea în legislația națională a actelor delegate conform prevederilor art. 11 din proiectul de lege. 

	
	
	4. Desemnarea autorității care primește și publică informațiile privind produsele nevândute 
Conform art. 28 alin. (5) al proiectului, operatorii economici sunt obligați să furnizeze informații și documente „Guvernului sau unei autorități de supraveghere a pieței”, iar art. 30 atribuie Guvernului publicarea informațiilor consolidate. Guvernul nu poate îndeplini nemijlocit funcția de beneficiar al raportărilor individuale, de administrator al fluxului de date și de verificator al informațiilor. Norma nu precizează instituția responsabilă, canalul de raportare, verificarea datelor și corelarea cu sistemele informaționale din domeniul deșeurilor și al mediului.
Se propune înlocuirea referirii la Guvern, la art. 28 alin. (5), cu referirea la autoritatea sau instituția publică desemnată de Guvern, iar la art. 30 să fie indicată expres instituția care centralizează, verifică și publică informațiile. Desemnarea trebuie corelată cu Legea nr. 209/2016 privind deșeurile și cu atribuțiile Ministerului Mediului și ale instituțiilor din subordinea acestuia. Aceste atribuții nu urmează a fi transferate implicit Autorității de Meteorologie și Monitoring de Mediu, în lipsa unei norme exprese, a resurselor și a infrastructurii necesare.
	Se acceptă. Prevederile de la art. 28 alin. (5) au fost modificate conform recomandărilor efectuate, iar prevederea de la art. 30 a fost completată cu prevederi care împuternicește Guvernul să desemneze autoritatea sau instituția publică responsabilă de administrarea mecanismului de colectare, verificare, consolidare și publicare a informațiilor prevăzute de articolul respectiv.


	
	
	5. Modificarea anexei legii printr-un act al Guvernului 
La art. 29 alin. (3) împuternicește Guvernul să aprobe acte normative „cu scopul de a modifica anexa nr. 7” a legii. Soluția nu respectă ierarhia actelor normative. Potrivit art. 102 alin. (2) din Constituție, hotărârile Guvernului se adoptă pentru organizarea executării legilor. Prin urmare, un act subordonat legii nu poate modifica o parte integrantă a acesteia, chiar dacă norma europeană permite Comisiei Europene să modifice anexa printr-un act delegat. 
Se propune fie păstrarea modificării anexei nr. 7 în competența Parlamentului, fie transferarea listei produselor într-un regulament aprobat de Guvern, legea urmând să stabilească criteriile, limitele și procedura de actualizare. În același sens, la art. 29 alin. (5), expresia „pentru a completa prezenta lege” urmează a fi înlocuită cu o formulare care limitează actul Guvernului la punerea în aplicare a legii.
	Se acceptă. Prevederile de la art. 29 alin(3) și alin(5) au fost reformulate. 

	
	
	6. Menținerea în vigoare a reglementărilor tehnice existente 
Conform proiectului art. 74 alin. (2) abrogă Legea nr. 151/2014 la data intrării în vigoare a noii legi, fără să reglementeze soarta actelor normative adoptate pentru executarea acesteia. În același timp, art. 11 alin. (6) urmărește acordarea unei perioade de cel puțin 18 luni pentru aplicarea noilor cerințe. În lipsa unei norme de continuitate poate apărea un gol de reglementare pentru produsele cu impact energetic. 
Regulamentul (UE) 2024/1781 păstrează, prin dispozițiile sale tranzitorii, măsurile adoptate în temeiul Directivei 2009/125/CE până la abrogarea sau înlocuirea lor. Se propune completarea art. 73 ori art. 74 cu următorul alineat: „Actele normative adoptate în temeiul Legii nr. 151/2014 rămân în vigoare, în măsura în care nu contravin prezentei legi, până la abrogarea sau înlocuirea lor prin actele normative aprobate în temeiul art. 11.”
	Se acceptă.

	
	
	7. Remedierea deficiențelor de tehnică legislativă
Proiectul conține dispoziții incomplete, numerotări greșite și trimiteri necorespunzătoare, care afectează claritatea și aplicabilitatea normelor și contravin cerințelor de redactare prevăzute de Legea nr. 100/2017. Se solicită revizuirea integrală a textului, inclusiv remedierea următoarelor deficiențe:
1. la art. 9 alin. (1) denumirea Centrului Național pentru Energie Durabilă este redată greșit;
	Se acceptă.

	
	
	2. la art. 11 alin. (7), trimiterea la modulul A trebuie făcută la anexa nr. 4, nu la anexa nr. 6;
	Se acceptă.

	
	
	3. la art. 12 alin. (11), lit. c) este repetată, iar trimiterea „litera a) alin. (1)” trebuie corectată; 
	Se acceptă. 

	
	
	4. la art. 21, trimiterea la etichetele prevăzute la art. 21 este eronată și trebuie înlocuită cu trimiterea la art.20;
	Se acceptă.

	
	
	5. la art.70 alineatul (11) termenul „pieții” trebuie înlocuit cu „pieței”;
	Se acceptă.

	
	
	6. după art. 71 urmează direct art. 73, ceea ce indică lipsa art. 72.
	Se acceptă.

	
	
	7. numerotarea articolelor trebuie refăcută, art. 72 lipsește, după art.71 urmează direct art.73;
	Se acceptă.

	
	
	8. toate trimiterile la articole, alineate și anexe trebuie reverificate după renumerotare.
	Se acceptă.

	
	
	Subliniem necesitatea susținerii obiectivului de armonizare urmărit de proiect, însă consideră că acesta poate fi promovat numai după remedierea obiecțiilor de mai sus și după efectuarea unei verificări juridice și tehnico-redacționale integrale.
	Se ia act de informare. 

	
	
	În contextul celor consemnate, Ministerul Mediului își menține opiniile expuse și cele anterior relatate asupra acestui proiect și nu susține promovarea acestui proiect de lege în redacția propusă de autor, reiterând necesitatea ajustării proiectului substanțial, reieșind din atribuțiile autorităților competente prevăzute în actul UE racordate la atribuțiile autorităților competente prevăzute în proiectul de lege, inclusiv prin prisma actele speciale de reglementare în parte a Ministerului Mediului.
	Se acceptă. Proiectul a fost ajustat în conformitate cu propunerile și obiecțiile prezentate. 

	Ministerul Finanțelor 
	Nr. 09/2-03/504/1134 din 15.07.2026
	La indicația Cancelariei de Stat nr. DGPŞG-1793-18-69-1593 din 22 iunie 2026, Ministerul Finanțelor a examinat proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), autor – Ministerul Energiei și, în limita atribuțiilor funcționale, comunică următoarele.
La art. 3, din proiectul de lege, se propune excluderea noțiunilor „autoritate contractantă”, „entitate contractantă” și „contract de achiziții publice”. În acest sens, menționăm că Regulamentul (UE) 2024/1781 nu instituie definiții autonome pentru noțiunile menționate, ci prevede aplicarea definițiilor stabilite prin actele Uniunii Europene în domeniul achizițiilor publice. Prin urmare, preluarea lor în proiectul de lege nu se justifică, deoarece termenii indicați sunt deja reglementați prin legislația specială națională în domeniul achizițiilor publice și achizițiilor sectoriale.
	Totodată, se propune completarea compartimentului „Observații” din tabelul de concordanță aferent articolului 2 din Regulamentul (UE) 2024/1781 cu următoarele precizări:
•	noțiunea „autoritate contractantă” este reglementată la art. 2 din Legea nr. 325/2025 privind achizițiile publice; 
•	noțiunea „entitate contractantă” este reglementată la art. 4 din Legea nr. 74/2020 privind achizițiile în sectoarele energeticii, apei, transporturilor și serviciilor poștale; 
•	noțiunea „contract de achiziții publice/sectoriale” este reglementată prin noțiunea de „contract de achiziție publică” și „contract de achiziție sectorială” prevăzută la art. 2 din Legea nr. 325/2025 privind achizițiile publice și, respectiv, Legea nr. 74/2020 privind achizițiile în sectoarele energeticii, apei, transporturilor și serviciilor poștale.

	Se acceptă. Noțiunile care se regăsesc în alte legi au fost excluse din proiectul de lege, iar tabelul de concordanță, în compartimentul „observații” a fost completat cu precizările corespunzătoare.  


	
	
	La art. 8 alin. (1), cuvintele „la frontieră” se vor substitui cu cuvântul „vamal” întrucât potivit art. 5 pct. 8) din Codul vamal se utilizează noțiunea de „control vamal” cu următoarea definiție „control vamal – acțiuni specifice îndeplinite de Serviciul Vamal cu scopul de a asigura respectarea legislaţiei vamale sau a altor dispoziţii care reglementează introducerea, scoaterea, tranzitul, circulaţia şi depozitarea mărfurilor care circulă între teritoriul vamal şi ţările sau teritoriile din afara acestui teritoriu, precum şi staţionarea şi circulaţia pe teritoriul vamal a mărfurilor străine”.
Totodată, art. 4 alin. (1) din Codul vamal prevede că „Teritoriul vamal al Republicii Moldova (în continuare – teritoriu vamal) reprezintă un teritoriu vamal unic ce include teritoriul terestru, apele interioare, apele teritoriale şi spaţiul aerian de deasupra acestora”.
	Se acceptă. 

	
	
	La lit. a) cuvintele „produselor importate” se vor substitui cu cuvântul „mărfurilor”, iar la lit. b) cuvintele „la frontieră” se vor exclude.
	Se acceptă. 

	
	
	În cadrul lit. d) cuvintele „pozițiilor tarifare și a nomenclaturii combinate a mărfurilor” se vor substitui cu „codurilor tarifare din Nomenclatura combinată a mărfurilor”. Propunerea este formulată în vederea utilizării terminologiei conforme a cadrului normativ în domeniul clasificării tarifare a mărfurilor.
	Se acceptă.

	
	
	La art. 20, cuvintele „Controale vamale referitoare” se vor substitui cu „Control vamal referitor”. Se va ține cont de remarca dată pe tot textul proiectului la forma gramaticală corespunzătoare.
	Se acceptă parțial. În rezultatul analizei tuturor avizelor la proiectul de lege prevederile de la art. 20 au fost excluse din proiectul de lege ca fiind neaplicabile până la data aderării la UE

	
	
	La art. 27, se atrage atenția asupra faptului că, în condițiile în care se preconizează acordarea unui sprijin financiar pentru organizațiile care reprezintă IMM-uri, în scopul facilitării respectării cerințelor în materie de proiectare ecologică, este esențial ca în Nota de fundamentare să se includă o estimare a costurilor aferente acestei măsuri. 

	Nu se acceptă. Prevederile proiectului de lege propus urmează a fi pus în aplicare în baza Hotărârilor de Guvern care vor transpune în legislația națională actele delegate ale UE pentru fiecare produs sau grupe de produse, care cad sub incidența proiectului de lege propus. Proiectul de lege prevede posibilitatea  acordării sprijinului financiar,  pentru a ajuta IMM-urile, în special microîntreprinderile, să respecte cerințele în materie de proiectare ecologică ce urmează a fi stabilite în actele normative aprobate în temeiul art. 11. La aceasta etapă  nu este posibil de estimat costurile aferente acestui sprijin financiar. Acest fapt urmează a fi estimat de către fiecare autoritate de reglementare care va transpune în legislația națională Regulamentele delegate ale UE, conform domeniului de competență, cu luarea în considerare a cerințelor care vor fi impuse operatorilor economici pentru anumite produse sau grupe de produse.  

	
	
	Totodată, atenționăm asupra faptului că, facilitățile fiscale utilizate ca măsuri de sprijin guvernamental pentru IMM-uri sunt reglementate potrivit prevederilor Codului fiscal al Republicii Moldova, astfel la alin (4), lit. a) se va exclude textul „prin acordarea de facilități fiscale”.
	Se acceptă.

	
	
	La art. 65, este necesară completarea acestuia, inclusiv a Notei de Fundamentare, cu informații adiționale, care să permită o înțelegere clară a tipului de stimulente, precum și a valorii acestora. Lipsa unor detalii privind măsurile avute în vedere, modalitatea de aplicare și impactul estimat asupra bugetului de stat afectează claritatea și fundamentarea proiectului. În forma actuală, nu poate fi realizată o evaluare adecvată a sustenabilității financiare, motiv pentru care se impune detalierea explicită a instrumentelor propuse.
	Nu se acceptă. După cum a fost menționat și mai sus proiectul de lege se aplică tuturor bunurilor ce urmează a fi introduse pe piață sau puse în funcțiune în baza prevederilor actelor normative care urmează a fi aprobate în temeiul art. 11. Prevederile de la articolul vizat prevăd norme care urmează a fi considerate doar în cazul în care Guvernul decide să ofere stimulente pentru produsele care fac obiectul unui act normativ aprobat în temeiul art. 11. În condițiile în care actele normative prevăzute la art. 11 încă nu sunt elaborate și prin urmare nu sunt cunoscute cerințele care vor fi impuse operatorilor economici pentru anumite produse sau grupe de produse odată cu aprobarea acestor acte, la această etapă nu poate fi efectuată o estimare cu privire la aceste stimulente. Aceste estimări urmează a fi efectuate de către fiecare autoritate de reglementare, conform domeniului de competență, care va elabora actul normativ prevăzut la art. 11 din proiectul de lege.  

	
	
	Denumirea art. 66 se va expune în următoarea redacție: „Achizițiile publice/sectoriale verzi”, întrucât prevederile articolului sunt aplicabile atât achizițiilor publice, cât și achizițiilor sectoriale.
	Se acceptă.

	
	
	La art. 66 alin. (1), se va indica expres denumirea completă a actului normativ, respectiv Legea nr. 325/2025 privind achizițiile publice. Propunerea are drept scop asigurarea redactării uniforme a proiectului de lege și evitarea trimiterilor generale la acte normative cu caracter special. Indicarea expresă a actului normativ relevant contribuie la claritatea normei juridice și facilitează aplicarea corectă de către autoritățile/entitățile contractante, operatorii economici și autoritățile cu atribuții de monitorizare sau control.
	Se acceptă.

	
	
	La art. 66 alin. (3), se propune revizuirea normei prin delimitarea clară a competențelor autorităților responsabile de elaborarea cerințelor aplicabile achizițiilor publice verzi. Norma propusă în proiect prevede că cerințele minime pot fi stabilite sub formă de specificații tehnice, criterii de atribuire, condiții de executare a contractului sau obiective. Formularea necesită precizare, deoarece elementele menționate au natură juridică diferită și sunt reglementate prin acte normative distincte.
Specificațiile tehnice aferente categoriilor de produse urmează să fie elaborate de organul central de specialitate care asigură realizarea politicii guvernamentale potrivit domeniului de activitate, prin acte normative departamentale emise în temeiul prezentei legi, întrucât asemenea cerințe țin de caracteristicile tehnice, funcționale, de performanță, de eficiență energetică, de durabilitate și impactul asupra mediului, și necesită reglementare la nivelul autorității competente, nu prin acte normative cu caracter general adoptate de Guvern.
În schimb, criteriile de atribuire, factorii de evaluare și condițiile speciale de executare a contractului reprezintă elemente ale documentației de atribuire și ale procedurii de achiziție publică/sectorială. Reglementarea acestora urmează să fie realizată prin actele normative de punere în aplicare a legislației în domeniul achizițiilor publice și achizițiilor sectoriale, cu respectarea principiilor și mecanismelor prevăzute de Legea nr. 325/2025 și Legea nr. 74/2020. Criteriile de atribuire și condițiile contractuale trebuie să fie aplicabile în mod proporțional, verificabil și nediscriminatoriu, fără a crea avantaje nejustificate pentru anumiți operatori economici, produse, etichete, tehnologii sau mărci comerciale.
În vederea delimitării clare a competențelor autorităților implicate, se propune reformularea art. 66 alin. (3) și completarea articolului cu un nou alineat, după cum urmează:
      „(3) Guvernul aprobă criteriile de atribuire și condițiile speciale de executare a contractului aplicabile achizițiilor publice/sectoriale verzi, prin actele normative de implementare a Legii nr. 325/2025 privind achizițiile publice și a Legii nr. 74/2020 privind achizițiile în sectoarele energeticii, apei, transporturilor și serviciilor poștale.
(4) Specificațiile tehnice minime aferente grupelor de produse pentru care se stabilesc cerințe de achiziții publice/sectoriale verzi se elaborează și se aprobă de organul central de specialitate care asigură realizarea politicii guvernamentale în domeniul de activitate corespunzător grupei de produse respective, în temeiul actelor normative aprobate potrivit art. 11.”
	Se acceptă. 

	
	
	La art. 66 alin. (5), se propune revizuirea prevederii referitoare la instituirea unei ponderi minime obligatorii a criteriilor de atribuire, cuprinsă între 15% și 30%, precum și a obiectivului potrivit căruia minimum 50% din achizițiile efectuate anual urmează să aibă ca obiect cele mai sustenabile produse din punctul de vedere al mediului.
Norma, în forma propusă, nu indică metodologia de calcul a indicatorului. Nu este stabilit dacă ponderea de 50% se raportează la valoarea totală a contractelor, la numărul contractelor, la numărul procedurilor, la categoriile de produse vizate, la fiecare autoritate/entitate contractantă separat sau la nivel național agregat. Lipsa clarificării menționate ar genera interpretări diferite și ar reduce caracterul aplicabil al normei. 
De asemenea, nu este reglementat mecanismul de monitorizare. În condițiile sistemului actual de raportare, achizițiile publice durabile nu pot fi identificate distinct în toate cazurile, mai ales în procedurile de valoare mică. Or, numeroase produse care ar putea intra în categoria achizițiilor publice verzi sunt procurate anume prin asemenea proceduri. Fără indicatori tehnici și categorii de produse definite, evaluarea atingerii pragului de 50% va avea caracter estimativ și poate genera raportări neuniforme.
Obiectivele cantitative privind achizițiile publice verzi trebuie stabilite gradual, pe grupe de produse, cu luarea în considerare a analizei pieței, impactului bugetar, capacității autorităților contractante, disponibilității produselor conforme și funcționalităților sistemului electronic de achiziții. De asemenea, indicatorii trebuie corelați cu documentele de politici aprobate de Guvern în domeniul achizițiilor publice.
	Se acceptă. 

	
	
	La art. 74 alin. (3) se propune completarea alineatului cu o nouă literă, cu următorul cuprins:
„c) art. 66 intră în vigoare la data intrării în vigoare a Legii nr. 325/2025 privind achizițiile publice și Legii nr. 102/2026 pentru modificarea Legii nr. 74/2020 privind achizițiile în sectoarele energeticii, apei, transporturilor și serviciilor poștale.”
Necesitatea completării este determinată de faptul că dispozițiile art. 66 sunt direct corelate cu noul cadru normativ în domeniul achizițiilor publice/sectoriale, motiv pentru care aplicarea prevederilor respective urmează a fi sincronizată cu intrarea în vigoare a actelor normative care reglementează domeniul.
	Se acceptă.

	
	
	La Anexa nr. 3 punctul 1 lit. d) se va redacta textul în felul următor: „d) codul tarifar relevant al mărfii, astfel cum este prevăzut în anexa la Legea nr. 172/2014 privind aprobarea Nomenclaturii combinate a mărfurilor.”.
	Se acceptă. 

	
	
	Anexa nr. 7 va avea următorul cuprins:
„ Anexa nr. 7 
	Produse de consum, a căror distrugere de către operatorii economici este interzisă, codurile tarifare și descrierile sunt preluate din Nomenclatura combinată a mărfurilor, astfel cum sunt prezentate în anexa la Legea nr. 172/2014 privind aprobarea Nomenclaturii combinate a mărfurilor.
	Codul NC
	Descrierea

	Îmbrăcăminte și accesorii de îmbrăcăminte

	4203
	Îmbrăcăminte şi accesorii de îmbrăcăminte, din piele naturală sau din piele reconstituită:

	61
	Îmbrăcămintea şi accesoriile de îmbrăcăminte, tricotate sau croşetate

	62
	Îmbrăcămintea şi accesoriile de îmbrăcăminte, altele decât cele tricotate sau croşetate

	6504
	Pălării şi alte articole de acoperit capul, împletite sau confecţionate prin îmbinarea benzilor din orice material, chiar căptuşite sau împodobite

	6505
	Pălării şi alte articole de acoperit capul, tricotate sau croşetate, confecţionate din dantelă, pâslă sau alte materiale textile, în formă de una sau mai multe bucăţi (dar nu din benzi), chiar căptuşite sau împodobite; plase (fileuri) pentru păr din orice material, chiar căptuşite sau împodobite

	Încălțăminte

	6401
	Încălţăminte impermiabilă cu tălpi exterioare şi feţe din cauciuc sau din material plastic, a cărei faţă nu a fost nici fixată de talpa exterioară prin coasere sau prin nituri, cuie, şuruburi, ştifturi ori dispozitive similare, nici formată din diferite părţi asamblate prin procedee similare

	6402
	Altă încălţăminte, cu tălpi exterioare şi feţe din cauciuc sau din material plastic:

	6403
	Încălţăminte cu tălpi exterioare din cauciuc, material plastic, piele naturală sau piele reconstituită şi cu feţe din piele naturală:

	6404
	Încălţăminte cu tălpi exterioare din cauciuc, material plastic, piele naturală sau din piele reconstituită şi cu feţe din materiale textile

	6405
	Altă încălțăminte



	Se acceptă.

	
	
	Ministerul Finanțelor susține obiectivul proiectului de lege privind promovarea produselor sustenabile şi integrarea criteriilor ecologice în achizițiile publice, cu condiția valorificării observațiilor formulate în prezentul aviz şi a asigurării corelării acestora cu cadrul normativ existent.
	Se ia act de informare.

	Agenția de Guvernare Electronică
	Nr. 3007-223 din 15.07.2026
	Instituția publică „Agenția de Guvernare Electronică” (în continuare - AGE) a examinat proiectul legii privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), autor – Ministerul Energiei, transmis pentru avizare, și, în limitele competențelor funcționale, comunică următoarele:
1. La art. 6 alin. (2) lit. b) din proiect se prevede că Ministerul Dezvoltării Economice și Digitalizării este desemnat în calitate de punct focal național pentru interacțiunea cu Registrul pașapoartelor digitale ale produselor instituit de Comisia Europeană și asigură coordonarea accesului autorităților și instituțiilor publice competente la informațiile și funcționalitățile acestuia, pentru exercitarea atribuțiilor.
Considerăm că norma citată suprapune niveluri de natură diferită ale guvernanței unui potențial sistem informațional. Pe de o parte, calitatea de punct focal național pentru interacțiunea cu registrul UE reprezintă o funcție administrativ-instituțională, constând în reprezentarea Republicii Moldova în raporturile cu Comisia Europeană, în calitatea sa de gestionar al registrului. Pe de altă parte, expresia privind coordonarea accesului autorităților și instituțiilor publice competente la informațiile și funcțiile registrului sugerează o funcție operațional-tehnică, de administrare a accesului la un sistem informațional, care ar putea implica gestionarea conturilor, a drepturilor de acces și autentificarea utilizatorilor.
Necesitatea instituirii și administrării unui sistem informațional distinct nu este confirmată de arhitectura registrului european. Reieșind din art. 13 alin. (6) din Regulamentul (UE) nr. 2024/1781 de instituire a unui cadru pentru stabilirea cerințelor în materie de proiectare ecologică pentru produsele sustenabile, accesul la Registru este acordat direct de Comisia Europeană fiecărei autorități naționale competente, și nu printr-o autoritate sau interfață națională intermediară. Totodată, atenționăm că portalul web - prevăzut în art. 14 din Regulamentul (UE) nr. 2024/1781 - este gestionat de Comisia Europeană, iar tabelul de concordanță indică că acest articol nu este aplicabil în cazul Republicii Moldova. Rezultă că nicio componentă tehnică a registrului nu revine în sarcina statelor membre. 
În aceste condiții, atragem atenția că proiectul nu prevede și nu ar trebui să prevadă o interfață sau un sistem informațional național distinct, prin intermediul căruia autoritățile și instituțiile publice competente să acceseze registrul unional, întrucât o asemenea soluție tehnică ar contraveni arhitecturii stabilite prin articolul 13 alineatul (6) din Regulamentul (UE) nr. 2024/1781 și ar genera o dublare nejustificată a infrastructurii digitale. Semnalăm, în acest sens, că o preocupare similară a fost comunicată Ministerului Energiei de către AGE prin avizul nr. 3007-058 din 16.03.2026, emis la etapa avizării preliminare a proiectului, prin care AGE a atenționat asupra intenției inițiale a autorilor de a institui un registru național și un sistem informațional propriu pentru pașapoartele digitale ale produselor, recomandând reevaluarea oportunității creării acestora, pentru a evita dublarea infrastructurii digitale. Apreciem că, la definitivarea proiectului, autorul a renunțat la soluția tehnică a unui registru național distinct, însă considerăm că formularea actuală de la art. 6 alin. (2) lit. b) rămâne suficient de ambiguă pentru a permite, la etapa de implementare, o interpretare extensivă susceptibilă să reintroducă, pe cale indirectă, același risc semnalat anterior.
Recomandăm, prin urmare, ca formularea de la art. 6 alin. (2) lit. b) să fie clarificată în sensul în care rolul Ministerului Dezvoltării Economice și Digitalizării se limitează la componenta administrativă a interacțiunii cu registrul, respectiv la facilitarea recunoașterii de către Comisia Europeană a autorităților și instituțiilor publice naționale competente și la comunicarea către aceasta a domeniilor de competență ale fiecăreia, autoritățile respective urmând să exercite accesul direct la registru în nume propriu, iar nu prin intermediul unui mecanism tehnic administrat de Ministerul Dezvoltării Economice și Digitalizării. Propunem expunerea normei în următoarea redacție: 
„b) este desemnat în calitate de punct focal național pentru interacțiunea cu Registrul pașapoartelor digitale ale produselor instituit de Comisia Europeană, asigurând comunicarea către Comisie a autorităților și instituțiilor publice naționale competente, precum și a domeniilor de competență ale fiecăreia, în vederea acordării accesului direct la registru, în nume propriu, pentru îndeplinirea atribuțiilor stabilite de cadrul normativ;”.
	Se acceptă parțial. Prevederea de la art. 2, alin (2) lit. b) a fost ajustată prin clarificarea faptului că accesul Republicii Moldova la Registrul pașapoartelor digitale ale produselor nu rezultă unilateral din prevederile legii  

	
	
	2. Semnalăm existența unor erori de trimitere internă în cuprinsul Capitolului VIII al proiectului („Obligațiile agenților economici”), care afectează claritatea și aplicabilitatea normelor respective. Astfel, la art. 33 alin. (1), teza care exclude anumite obligații din mandatul reprezentantului autorizat face trimitere la „art. 34 alineatul (1)”, care reglementează obligațiile importatorilor, deși, prin însuși obiectul de reglementare al art. 33 (mandatul acordat de un producător reprezentantului său autorizat), trimiterea corectă vizează art. 32 alin. (1), referitor la obligațiile producătorilor. 
De asemenea, la art. 34 alin. (3), cerința ca importatorul să se asigure că producătorul „a respectat cerințele prevăzute la art. 34 alineatele (5) și (6)” constituie o trimitere eronată la propriul articol. Conținutul normativ descris — identificarea producătorului prin denumire, adresă și marcaje — este reglementat, în realitate, la art. 32 alin. (6) și (7). 
Totodată, la art. 34 alin. (7), teza finală care extinde aplicarea „mutatis mutandis” la „art. 34 alineatul (12) și (13)” este de asemenea eronată, întrucât art. 34 conține doar 11 alineate. Conținutul normativ vizat - punerea la dispoziție a instrucțiunilor digitale în format descărcabil și, respectiv, pe suport de hârtie la cererea consumatorului formulată în termen de șase luni - se regăsește la art. 32 alin. (12) și (13). 
Recurența acestui tipar (trimitere eronată la art. 34 în locul art. 32, în trei situații distincte) sugerează o eroare sistematică de tehnică legislativă, posibil generată printr-o substituire globală incorectă în procesul de redactare, iar nu simple erori punctuale. Recomandăm, în consecință, nu doar corectarea celor trei trimiteri identificate, ci o verificare integrală a corelării trimiterilor interne din Capitolul VIII (art. 32-40), pentru a exclude repetarea aceleiași erori în alte articole din prezentul proiect de lege.

	Se acceptă.








Se acceptă. 





Se acceptă.






Se acceptă. 

	
	
	3. Art. 33 alin. (1) din proiectul de lege prevede că un producător poate numi un reprezentant autorizat „prin mandat scris”, fără a preciza dacă această formă include și mandatul întocmit și semnat electronic. În lipsa unei atare precizări, formularea este susceptibilă de o interpretare administrativă restrictivă, potrivit căreia „scris” ar desemna exclusiv înscrisul pe suport de hârtie, semnat olograf. 
O asemenea interpretare ar fi contrară atât arhitecturii digitale pe care proiectul de lege însuși o instituie (pașaportul digital al produsului, instrucțiunile digitale, declarația de conformitate), cât și cadrului normativ general privind identificarea electronică. 
Astfel, potrivit art. 21 alin. (2) din Legea nr. 124/2022 privind identificarea electronică și serviciile de încredere, „semnătura electronică calificată are aceeași valoare juridică ca și semnătura olografă”, iar potrivit art. 40 alin. (1) din aceeași lege, „documentul electronic semnat cu semnătură electronică calificată este asimilat, după efectele acestuia, cu documentul similar pe suport de hârtie, semnat cu semnătură olografă”. Mai mult, art. 40 alin. (4) din Legea nr. 124/2022 prevede expres că, atunci când legislația cere ca un document să fie „perfectat sau prezentat pe suport de hârtie și semnat cu semnătură olografă”, documentul electronic se consideră corespunzător acestei cerințe — cu atât mai mult această echivalență operează și în cazul unei cerințe de formă mai puțin stricte, precum simpla mențiune „scris”, care nu impune expres suportul de hârtie. 
În plus, Republica Moldova dispune deja de Sistemul informațional automatizat „Registrul împuternicirilor de reprezentare în baza semnăturii electronice” (MPower), aprobat prin Hotărârea Guvernului nr. 375/2020, conceput exact pentru întocmirea și gestionarea electronică a mandatelor de reprezentare de tipul celui reglementat la art. 33. Nespecificarea expresă a echivalenței ar rigidiza inutil raporturile dintre producători și reprezentanții lor autorizați și ar contraveni principiului eficientizării proceselor administrative prin mijloace digitale deja disponibile la nivel guvernamental. 
Similar, pct. 4.2 din Anexa nr. 4 la proiectul de lege prevede că producătorul întocmește o „declarație de conformitate scrisă” pentru fiecare model de produs, pe care o păstrează, împreună cu documentația tehnică, la dispoziția autorităților de supraveghere a pieței timp de zece ani. Ca și în cazul mandatului de la art. 33, termenul „scrisă” nu este însoțit de nicio precizare privind admisibilitatea formei electronice, ceea ce generează același risc de interpretare restrictivă, cu atât mai relevant cu cât declarația de conformitate este un document care, prin natura sa, trebuie păstrat, regăsit și verificat pe o perioadă lungă (zece ani).
În context, se vor opera următoarele modificări la proiect:
-art. 33 alin. (1) se va expune cu următorul cuprins:
„(1) Un producător poate numi, prin mandat scris, un reprezentant autorizat. Mandatul scris se poate întocmi în formă fizică, pe suport de hârtie, sau în formă electronică, semnată cu semnătură electronică calificată, inclusiv prin intermediul Sistemului informațional automatizat „Registrul împuternicirilor de reprezentare în baza semnăturii electronice” (MPower),. Obligațiile prevăzute la art. 32 alineatul (1) și întocmirea documentației tehnice nu sunt incluse în mandatul reprezentantului autorizat.”;
	












































Se acceptă. 




	
	
	-pct. 4.2 din Anexa nr. 4 se va expune cu următorul cuprins:
„4.2. Producătorul întocmește o declarație de conformitate scrisă pentru fiecare model de produs în conformitate cu art. 49 și o păstrează, împreună cu documentația tehnică, la dispoziția autorităților de supraveghere a pieței timp de zece ani după introducerea pe piață sau punerea în funcțiune a produsului. Declarația de conformitate identifică produsul pentru care a fost întocmită. Declarația scrisă poate fi întocmită pe suport de hârtie sau în formă electronică, semnată cu semnătură electronică calificată.”
	Se acceptă. 


	Cancelaria de Stat, 
Grupul de Lucru al Comisiei de Stat pentru reglementarea activității de întreprinzător
	Nr. 38-78-8225 din 15 iulie 2026
	Evaluarea proiectului de act normativ 
Nu toate prevederile propuse în proiect pot fi în practică aplicate în prezent. La art.49, 50 și în alte articole este prevăzută obligația aplicării marcajului CE pe produsele care sunt evaluate și conforme cu cerințele din proiectul propus, precum și emiterea Declarației de conformitate UE. Această obligație nu poate fi aplicată pe teritoriul Republicii Moldova, în lipsa organismelor de evaluare a conformității recunoscute la nivel UE și înregistrate în Jurnalul Oficial al UE. Marcajul corespunzător pentru Moldova este „SM”, care în Legea nr.235/2011 și în majoritatea reglementărilor tehnice se echivalează cu marcajul CE. Astfel, până la semnarea Acordului privind evaluarea conformității și acceptarea produselor industriale dintre Republica Moldova și Uniunea Europeană proiectul trebuie să conțină normele tranzitorii corespunzătoare, pentru a putea utiliza și marcajul SM pe produsele autohtone.
	Se acceptă. 

	
	
	Atenționăm că notificarea organismelor de evaluare a conformității (implicit recunoașterea în vederea notificării) este act permisiv, în modul în care este reglementată în proiect și în Legea nr.235/2011. Însă acest act nu este prevăzut de Nomenclatorul actelor permisive (Legea nr.160/2011) și în conformitate cu Legea nr.160/2011 actele care nu se regăsesc în Nomenclator nu au caracter obligatoriu, nu pot fi impuse sau solicitate de autoritățile publice.
Din proiect (inclusiv art. 58, 61) reiese că notificarea poate avea loc în lipsa acreditării, ceea ce este contrar cu prevederile din Legea nr.235/2011, care anume că prevede că recunoașterea și notificarea se realizează exclusiv în temeiul acreditării și sunt conexe direct cu acreditarea. Această abordare a fost prevăzută în lege inclusiv din cauza că ministerele responsabile nu au capacitatea, structura și resursele necesare să întrunească cerințele unei autorități de acreditare. Astfel, acordarea dreptului ministerului de a realiza recunoașterea și notificarea fără acreditare, depășește conceptual cadrul legal de specialitate în domeniul evaluării conformității și acreditării și acordă ministerelor atribuții, în raport cu agenții economici, care nu vor putea fi realizate în practică, sau care, cel puțin, vor fi realizate în modul necorespunzător. 
	Se acceptă. Proiectul de lege a fost completat cu dispoziții tranzitorii. 

	
	
	În anexa nr.3, cu referire la pașaportul digital al produselor, se face trimitere și se impun o serie de standarde „ISO/IEC”. Aceste prevederi sunt în contradicție cu Legea standardizării nr.20/2016, care admite posibilitatea trimiterii la standarde cu scopul de a le impune în mod obligatoriu (cu toate că de principiu standardele sunt voluntare) doar în situația în care se face trimitere la standarde adoptate la nivel național, adică la standarde moldovenești (SM). Și conform art.15 din aceiași lege, în actele normative se poate face referință la standarde moldovenești doar în cazul în care acestea sunt publicate în limba română. În caz contrar, se impun condiții dintr-un document (standard) care nu este accesibil, astfel fiind încălcat principiul transparenței reglementării. 
	Se acceptă. Proiectul de lege a fost ajustat, inclusiv prin prisma avizului de la Institutul de Standardizare din Moldova. 

	
	
	Evaluarea notei de fundamentare (analizei impactului de reglementare) 
Inițiativa legislativă vine cu obligații concrete privind evaluarea conformității; documentația tehnică; pașaportul digital al produsului; trasabilitatea; organismele notificate și evaluarea conformității, supravegherea pieței. Prin urmare, conform HG nr. 574/2024 pentru proiectele cu relevanță UE este cerința privind evaluarea pregătirii naționale pentru implementare. Astfel, se recomandă completarea secțiunii 2.2 prin descrierea nivelului de pregătire pentru implementarea Regulamentului UE 2024/1781 la nivel național. În acest sens, pe lângă prezentarea cadrului normativ existent, se recomandă includerea unei evaluări a măsurilor necesare pentru aplicarea noilor reglementări, inclusiv a actelor normative subsecvente care urmează a fi elaborate și a nivelului de pregătire al autorităților statului pentru exercitarea noilor atribuții. 
	Se acceptă. Secțiunea 4.1 din Nota de fundamentare a fost completată. 

	
	
	Totodată, se recomandă completarea cu informație privind nivelul de pregătire al mediului de afaceri, identificând principalele categorii de operatori economici care vor fi supuse noilor cerințe și evaluarea capacității acestora de a se conforma obligațiilor privind proiectarea ecologică, evaluarea conformității, întocmirea și păstrarea documentației tehnice, utilizarea pașaportului digital al produsului, furnizarea informațiilor privind sustenabilitatea produselor și respectarea cerințelor de trasabilitate. 
	Se acceptă.

	
	
	De asemenea, se recomandă prezentarea informațiilor privind existența și capacitatea infrastructurii de suport necesare implementării, inclusiv a organismelor de evaluare a conformității, a laboratoarelor de încercări, a serviciilor de certificare și a sistemelor informaționale necesare, precum și identificarea principalelor dificultăți pe care operatorii economici le-ar putea întâmpina în procesul de conformare și a măsurilor avute în vedere pentru diminuarea acestora. 
	Se acceptă. 

	
	
	În ceea ce ține de impactul asupra sectorului privat, autorii au identificat principalele categorii de operatori economici afectați și a prezentat atât beneficiile, cât și costurile implementării noilor cerințe de proiectare ecologică. Totodată, având în vedere că proiectul instituie obligații noi pentru producători, importatori, distribuitori și alți operatori economici, se recomandă completarea analizei prin estimarea, în măsura posibilului, a costurilor de conformare generate de noile obligații instituite prin proiect, inclusiv a costurilor legate de adaptarea produselor la cerințele de proiectare ecologică, evaluării conformității, elaborării documentației tehnice, implementării pașaportului digital al produsului, asigurării trasabilității și adaptării proceselor interne ale operatorilor economici. Totodată, se recomandă structurarea acestor costuri în costuri administrative, costuri substanțiale și, după caz, plăți, conform HG nr. 574/2024, sau în cazul în care cuantificarea acestora nu este posibilă, prezentarea argumentelor care justifică imposibilitatea efectuării unor asemenea estimări. 
	Se acceptă parțial. Evaluarea costurilor la această etapă nu poate fi efectuată la această etapă, deoarece proiectul de lege se referă la un spectru foarte larg de produse care sunt produse, distribuite și respectiv plasate pe piață de mai multe categorii de agenți economici. Având în vedere că la moment nu sunt stabilite cerințele de proiectare ecologică pentru produsele vizate de proiectul de lege,  evaluarea acestor costuri se va face la etapa transpunerii în legislația națională a actelor delegate ale UE aferente fiecărui produs sau grupe de produse, prin aprobarea de către Guvern a actelor normative consecvente.  

	
	
	Cu referire consultarea publică în vederea asigurării unei conformități cu prevederile HG nr. 574/2024, se recomandă completarea compartimentului cu informații privind principalele observații și propuneri formulate de autoritățile publice, reprezentanții mediului de afaceri și alte părți interesate în cadrul consultărilor, precum și modul în care acestea au fost luate în considerație la definitivarea proiectului și a notei de fundamentare. 
	Se acceptă. Propunerile și obiecțiile recepționate, au fost analizate și luate în considerare, conform sintezei la proiectul de lege.

	Institutul de Standardizare din Moldova
	Nr. 04-02/246 din 20.07.2026
	Prin prezenta, cu referire la demersul Dvs. nr. 03-1871 din 16.07.2026 privind avizarea proiectului de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), expediat în adresa Institutului de Standardizare din Moldova (ISM), Vă comunicăm următoarele. 
ISM a examinat proiectul și Vă informează că standardele europene, internaționale și ale altor țări se pun în aplicare în Republica Moldova prin adoptarea acestora exclusiv de către ISM în conformitate cu Legea nr. 20 cu privire la standardizarea națională, art. 20 prin atribuirea siglei SM. În această ordine de idei, este necesară indicarea corectă a indicativului standardelor menționate în document (SM ISO/IEC...).
	Se acceptă

	
	
	Totodată, ISM Vă atrage atenția asupra faptului că, referințele la standarde trebuie să fie prezentate nedatate, dacă referințele din documentul transpus nu prevăd anul adoptării. Acest fapt va facilita aplicarea legislației naționale, iar revizuirile ulterioare ale acestor standarde vor fi aplicabile, fără a se impune necesitatea modificării Legii în cauză. Lista referințelor corecte este prezentată în anexă.
	Se acceptă.

	
	
	În proiectul de lege sus menționat se face referință la standardele internaționale ISO/IEC 15459-5:2014 și ISO/IEC 15459-6:2014, care la moment nu sunt adoptate în calitate de standarde moldovenești, dar care pot fi adoptate la solicitarea suplimentară a autorității de reglementare.
	Se acceptă. 

	
	
		Nr. Capitolului și punctului din proiect
	Varianta corectă

	Anexa nr. 3, pct. 2
	SM ISO/IEC 15459-1:2017 
SM ISO/IEC 15459-2:2017 
SM ISO/IEC 15459-3:2025 
SM ISO/IEC 15459-4:2025 
SM ISO/IEC 15459-5:2026*  
SM ISO/IEC 15459-6:2026*
** - după solicitarea de adoptare

	Anexa nr. 3, pct. 1 c)
	SM ISO/IEC 15459-6



	Se acceptă. 

	Consiliul Concurenței
	Nr. 06/831-1542 din 29 iulie 2026 
	Plenul Consiliului Concurenței, în cadrul ședinței din 29 iulie 2026, a examinat, în temeiul prevederilor art. 39 lit. c) și art. 41 alin. (1) lit. d) ale Legii concurenței nr.183/2012, proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026) și, în limitele competenței sale, comunică următoarele.
Prin art. 27 alin. (4) din proiect se propune acordarea unor măsuri de sprijin pentru întreprinderile mici și mijlocii din partea Guvernului, sub formă de facilități fiscale, de investiții în infrastructura fizică și digitală etc.
Astfel, notăm că la implementarea măsurilor de sprijin, care cad sub incidența regulilor ajutorului de stat sau a ajutorului de minimis, furnizorul ajutorului urmează să asigure respectarea normelor materiale și procedurale prevăzute de Legea nr. 139/2012 cu privire la ajutorul de stat și actele normative ale Consiliului Concurenței.
	Se ia act de informare. În cazul în care se va decide acordarea unor măsuri de sprijin pentru întreprinderile mici și mijlocii din partea Guvernului, autoritatea de reglementare care va propune instituirea acestor măsuri va asigura respectarea normelor materiale și procedurale prevăzute de Legea nr. 139/2012 cu privire la ajutorul de stat și actele normative ale Consiliului Concurenței.

	Expertize 

	Centrul Național Anticorupție
	Raport de expertiză anticorupție Nr. ELO26/11812 din 26.08.2026
	Art.59 alin.(2)
Articolul 59. Modificări ale notificărilor. (1) În cazul în care autoritatea de reglementare a constatat sau a fost informată că un organism notificat nu mai satisface cerințele prevăzute la art. 54 sau că acesta nu își îndeplinește obligațiile, autoritatea de reglementare restricționează, suspendă sau retrage notificarea după caz, în funcție de gravitatea încălcării cerințelor sau a neîndeplinirii obligațiilor. Aceasta informează de îndată Comisia Europeană și celelalte state
membre ale Uniunii Europene în consecință.
(2) În caz de restrângere, suspendare sau retragere a unei notificări sau în cazul în care organismul notificat și-a încetat activitatea, autoritatea de reglementare ia măsurile adecvate pentru a se asigura că dosarele organismului respectiv sunt prelucrate de un alt organism notificat sau sunt puse la dispoziția autorității de supraveghere a pieței, la cererea acesteia.

Obiecții:
Apreciind prin prisma exigențelor de tehnică legislativă vizate de art.29 alin.(2) al Legii nr.100/2017, coroborat art.32 cod administrativ, se remarcă faptul că redacția propusă este insuficient reglementată sub aspectul procedurii (modalității) de transfer al dosarelor. Omisiunile legiuitorului de a reglementa aspecte ale relațiilor sociale, existenta cărora rezultă din realitatea obiectivă sau din alte prevederi ale aceluiași act condiționează incertitudine în relațiile sociale supuse reglementării, îndeosebi cele referitoare la
mecanismele de realizare a drepturilor, de îndeplinire a obligațiilor, ambiguitatea atribuțiilor agenților publici şi a procedurilor administrative de care ei sunt responsabili etc., situații în care autoritățile responsabile de executarea legii respective se pot prevala de această deficiență pentru a comite abuzuri.
Reglementarea lacunară sau confuză a procedurilor administrative pe care le gestionează autoritățile publice poate determina discreția periculoasă a agentului public responsabil de a dezvolta reguli procedurale convenabile propriilor sale interese, contrare interesului public.
Deși Regulamentul (UE) 2024/1781 permite prelucrarea dosarelor de către un alt organism notificat, proiectul nu stabilește cine îl desemnează, în baza căror criterii și cum se asigură imparțialitatea deciziei, cum se verifică eventualele conflicte de interese și cum se documentează decizia. În lipsa unor asemenea garanții, autoritatea competentă dispune de o marjă discreționară semnificativă pentru a selecta organismul care va prelua dosarele, fapt care poate genera riscuri de favoritism, conflict de interese sau influență necorespunzătoare, în special dacă dosarele conțin informații comerciale relevante sau dacă preluarea lor generează ulterior relații contractuale cu operatorii economici.

Recomandări:
Apreciind prin prisma cerințelor de independență și imparțialitate din art. 50 și 52 ale Regulamentului, se recomandă completarea  proiectului cu prevederi ce stabilesc faptul că i) desemnarea unui alt organism notificat se face în baza unor criterii obiective, prestabilite și verificabile, ținând cont de domeniul notificării, competența tehnică și capacitatea organismului de a asigura continuitatea activității; ii) obligația persoanelor implicate în desemnare de a declara și soluționa conflictele de interese, precum și obligația de a documenta decizia și motivele pentru care a fost selectat organismul respectiv.
	Se acceptă parțial. Proiectul a fost completat cu criterii obiective privind transferul dosarelor către un alt organism notificat (domeniul notificării, competența tehnică și capacitatea de a asigura continuitatea activităților de evaluare a conformității), în vederea limitării marjei de apreciere a autorității de reglementare. Recomandările referitoare la conflictul de interese și documentarea deciziei nu au fost preluate, deoarece acestea sunt reglementate de Codul administrativ și legislația în domeniul integrității și nu rezultă din obligațiile de transpunere prevăzute de Regulamentul (UE) 2024/1781.

	
	
	Concluzii:
Potrivit notei de fundamentare, proiectul are drept scop 
1. Creșterea sustenabilității produselor prin introducerea cerințelor de proiectare ecologică ce vizează durabilitatea, reparabilitatea, reciclabilitatea și eficiența energetică;
2. Reducerea deșeurilor și a risipei de resurse prin interzicerea distrugerii anumitor produse de consum și promovarea reutilizării, recondiționării și reciclării;
3. Implementarea pașaportului digital al produsului, care să asigure trasabilitatea, accesul la informații privind compoziția și performanța ecologică, sprijinind consumatorii, autoritățile și operatorii
economici;
4. Consolidarea protecției consumatorilor prin mecanisme de despăgubire în cazul produselor
neconforme cu cerințele ecologice;
5. Îmbunătățirea competitivității întreprinderilor prin stimularea inovării tehnologiceși adaptarea la standarde europene, ceea ce va facilita accesul pe piața UE;
6. Dezvoltarea capacităților de supraveghere a pieței printr-un sistem de monitorizare,raportare și evaluare periodică a impactului cerințelor de proiectare ecologică;
7. Reducerea emisiilor și a impactului asupra mediului prin introducerea treptată acerințelor de performanță ecologică ce urmează a fi aprobate de Guvern;
8. Creșterea gradului de conștientizare și responsabilizare a consumatorilor șiproducătorilor cu privire la impactul produselor asupra mediului și ladrepturile/obligațiile lor.
Autorul a prezentat sinteza avizelor parvenite în cadrul procesului de consultare publică a proiectului de către autoritățile responsabile de implementarea prevederilor conţinute în proiect/instituţiilor interesate, fapt ce denotă aspectul definitivat al acestuia și întrunirea condițiilor stabilite de prevederile art.28 din Legea nr.82/2017.
În procesul de promovare a proiectului, au fost respectate rigorile de asigurare a transparenţei decizionale statuate de prevederile art.8 lit.a)-d) din Legea nr. 239/2008 privind transparenţa în procesul decizional. Nota informativă a proiectului a fost structurată potrivit exigențelor de tehnică legislativă statuate de prevederile art.30 lit.a)-f) din Legea nr. 100/2017 cu privire la actele normative. Analiza prevederilor propuse, denotă unele deficiențe ce pot condiționa disfuncționalități ale proceselor administrative reglementate și multiple riscuri de corupție aferente insuficienței reglementării procedurii (modalității) de transfer al dosarelor la Art.59 alin.(2) al proiectului.
Implementarea prevederilor propuse, poate contribui la realizarea interesului public vizat de proiect, fapt care nu este detrimentul interesului public general (în sensul prevăzut de prevederile Legii
integrităţii nr.82 din 25 mai 2017), în condițiile revizuirii potrivit recomandărilor vizate în compartimentul III al prezentului raport de expertiză anticorupție.
	Se acceptă. Proiectul de lege a fost revizuit conform recomandărilor prezentate și a argumentărilor autorului, prezentate mai sus, cu referire la art. 59 alin. (2).  

	Ministerul Justiției
	nr. 04/2 -10291 din 11.09.2026
	Urmare examinării proiectul de lege privind instituirea unui cadru pentru stabilirea cerințelor în materie de proiectare ecologică aplicabile produselor sustenabile (număr unic 643/MEn/2026), comunicăm următoarele.
Potrivit notei de fundamentare, în contextul obținerii de către Republica Moldova a statutului de ,,stat – candidat” pentru aderarea la Uniunea Europeană, ajustarea cadrului normativ național aferent proiectării ecologice la prevederile Regulamentului UE care reglementează acest fapt reprezintă un deziderat.
Se menționează ca obiective principale ale proiectului: creșterea sustenabilității produselor, reducerea deșeurilor și a risipei de resurse, implementarea pașaportului digital al produsului, consolidarea protecției consumatorilor, îmbunătățirea competitivității întreprinderilor, dezvoltarea capacităților de supraveghere a pieței, reducerea emisiilor și a impactului asupra mediului, creșterea gradului de conștientizare și responsabilizare a consumatorilor și producătorilor.
Raţionamentele expuse de iniţiator în notă reflectă aspectele referitoare la motivul şi cerinţele care au impus intervenţia normativă.

	Se ia act de informare.

	
	
	Analizat prin prisma Legii nr. 100/2017 cu privire la actele normative expunem următoarele obiecţii, propuneri și recomandări asupra proiectului.
La capitolul I: Dispoziții generale :
La art. 1
Soluția normativă de la alin. (1) definește scopul ca fiind „stabilirea unui cadru pentru cerințele de proiectare ecologică aplicabile tuturor produselor sustenabile”. Formula este tautologică și restrictive, or, bunurile nu devin sustenabile decât după ce respectă cerințele, deci legea se aplică produselor în general, pentru a le face sustenabile. Prin urmare, definiția defectuoasă poate restrânge aplicarea legii doar la produsele care sunt deja etichetate ca fiind ecologice, excluzând produsele standard care poluează. În context, recomandăm reformularea normei, astfel încât să fie clar că legea stabilește cerințe în materie de proiectare ecologică aplicabile produselor fizice introduse pe piață, în vederea asigurării sustenabilității acestora.







	Nu se acceptă. La alin. (2) de la art. 1 este menționat că 
„(2) Prezenta lege se aplică oricăror bunuri fizice care sunt introduse pe piață sau puse în funcțiune, inclusiv componentelor și produselor intermediare. Cu toate acestea, prezenta lege nu se aplică:”
Totodată, la art. 2 este prezentată noțiunea de produs după cum urmează:
„produs - orice bun fizic care este introdus pe piață sau pus în funcțiune”. 
Prin urmare, în textul legii unde este utilizat cuvântul „produs”, la orice formă gramaticală, este clar că se referă la orice bun fizic, introdus pe piață, la forma gramaticală corespunzătoare.

	
	
	La art. 2
La definiția „autorități de supraveghere a pieței” semnalăm că trimiterea la „anexa nr. 1 din Legea nr. 162/2023” este imprecisă. În actele normative de bază se recomandă definirea autorităților prin competențele lor generale sau trimiterea generală la legea-cadru, fără a indica o anexă specifică care poate suferi modificări ulterioare, generând riscul unui vid legislativ.
	Se acceptă. 

	
	
	La noțiunea „amprenta materiilor prime” propunem excluderea sintagmei „se referă la” și precizarea caracterului agregat al noțiunii. Totodată, atragem atenția că în proiect nu se utilizează noțiunea în cauză, motiv pentru care se va revedea oportunitatea definirii, deoarece în actele normative se defines doar termenii utilizați. Totodată, atragem atenția că în anexa nr. 1 pct. 1.15, se utilizează noțiunea „amprenta materială a produsului”, nefiind clar dacă presupune același sens ca și noțiunea „amprenta materiilor prime” sau nu.
	Se acceptă. Noțiunea de „amprenta materiilor prime” a fost ajustată la contextul utilizat în proiectul de lege, iar sintagma „se referă la” a fost înlocuită cu cuvântul „reprezintă”. 

	
	
	La noțiunea „client” menționăm că, prin utilizarea sintagmei „indiferent dacă acționează sau nu în scopuri care sunt în afara activității sale comerciale”, definiția unifică consumatorul persoană fizică și agentul economic. Această abordare poate crea confuzii de interpretare în capitolele privind drepturile de remediere și garanțiile, unde standardele de protecție a consumatorilor sunt mult mai stricte decât cele din mediul de afaceri. Prin urmare, propunem utilizarea termenului „client” doar pentru regulile comerciale generale, în restul textului și, acolo unde drepturile vizează exclusiv cetățenii, să se folosească termenul de „consumator”.
	Nu se acceptă. 
Noțiunea „client” transpune art. 2 pct. 35 din Regulamentul (UE) 2024/1781 și are în mod deliberat un domeniu de aplicare mai larg decât noțiunea „consumator”, incluzând atât persoanele fizice, cât și persoanele juridice care achiziționează, închiriază sau primesc un produs pentru uz propriu, indiferent dacă acționează sau nu în scopuri care țin de activitatea lor comercială, industrială, ori profesională. Proiectul de lege care are drept scop alinierea la prevederile Regulamentului (UE) 2024/1781 distinge expres între noțiunile „client” și „consumator”, aceasta din urmă fiind definită separat prin trimitere la art. 1 din Legea nr. 105/2003 privind protecția consumatorilor care corespunde cu noțiunea din Directiva (UE) 2019/771. 
Astfel, în dispozițiile care instituie drepturi specifice consumatorilor, inclusiv cele privind remediile pentru prejudiciile cauzate de neconformitatea produselor, se utilizează distinct noțiunea „consumator” (de ex. art. 69 din proiectul de lege.. sau art. 76 din Regulamentul UE 2024/1781). Prin urmare, substituirea sau restrângerea noțiunii „client” ar determina o abatere de la terminologia și domeniul de aplicare stabilite de Regulamentul (UE) 2024/1781. 

	
	
	La art. 6:
La alin. (2) lit. b) menționăm că textul unde se indică că Ministerul Dezvoltării Economice și Digitalizării devine punct focal pentru Registrul pașapoartelor digitale „în măsura și de la data la care accesul Republicii Moldova ... este asigurat”, este juridic imprecis. Or, legea trebuie să prevadă clar cine gestionează un registru național tranzitoriu sau cum se aplică obligațiile operatorilor economici din Republica Moldova până la integrarea cu registrul UE.
	Nu se acceptă. Prevederile art. 13 din Regulamentului UE 2024/1781, care se referă la Registrul pașapoartelor digitale ale produselor, nu sunt transpuse în proiectul de lege, pe motiv că acesta se referă la un Registru comun creat de Comisia UE pentru toate statele membre ale UE. Ministerul Energiei a organizat  în data de 05.06.2026 o ședință cu Comisia Europeană și alte părți interesate (MDED, Cancelaria de Stat, AGE, STISC) în cadrul căreia au fost discutate și agreate aspectele ce țin de Registrul pașapoartelor digitale care urmează a fi instituit de către Comisia Europeană. În cadrul acestei ședințe Comisia a adus la cunoștința autorităților din Republica Moldova că prevederile art. 13 din Regulamentul UE 2024/1781 nu sunt necesare a fi transpuse în proiectul de lege, însă a recomandat desemnarea unei autorități naționale în calitate de punct focal pentru facilitarea accesului autorităților și/sau instituțiilor publice la Registrul Pașapoartelor Digitale ale Produselor.   


	
	
	La alin. (2) lit. b) în raport cu art. 7 alin. (2) lit. d) semnalăm suprapuneri de competențe și confuzii privind „achizițiile verzi”. Astfel, potrivit normelor vizate atât Ministerul Dezvoltării Economice și Digitalizării (art. 6 alin. (2) lit. e)), cât și Ministerul Energiei (art. 7 alin. (2) lit. d)) au atribuția de a elabora și aproba specificații tehnice minime pentru achiziții publice verzi.
	Nu se acceptă. Cu referire la prevederile de la art. 6 alin. (2) lit. e) și cele de la art. 7 alin. (2) lit. d) aceasta au fost incluse ca atribuții pentru mai multe Ministere, în calitate de autorități de reglementare responsabile de elaborarea, cerințelor în materie de proiectare ecologică aplicabile produselor sustenabile, conform domeniilor de competență atribuite, ca rezultat al avizului parvenit din partea Ministerului Finanțelor.

	
	
	La art. 7 și 9 remarcăm dublarea atribuțiilor de informare publică. Astfel, art. 7 alin. (2) lit. e) obligă Ministerul Energiei să organizeze campanii de informare publică privind consumul responsabil, în timp ce art. 9 alin. (1) lit. g) oferă exact aceeași atribuție Centrului Național pentru Energie Durabilă (CNED). Prin urmare, în scopul reducerii unor eventuale cheltuieli administrative și bugetare, ar fi oportun ca Ministerul Energiei să coordoneze politicile de informare, iar CNED (ca agenție de implementare) să fie singurul executant al campaniilor media și de conștientizare.
	Se acceptă. 

	
	
	La art. 10 alin. (2) lit. h), proiectul stabilește că autoritățile de supraveghere a pieței „constată contravențiile și aplică sancțiunile stabilite de Codul contravențional” pentru încălcarea cerințelor privind proiectarea ecologică, trasabilitatea digitală și performanța energetică. Astfel, remarcăm că, subiecții abilitați cu dreptul de a constata contravenții se indică în Codul contravențional.
	Se acceptă. Prevederea de la art. 10 alin. (2) lit. h) a fost exclusă.

	
	
	La art. 11 alin. (7), se atestă o neconcordanță între norma de trimitere și conținutul anexelor la proiect. Astfel, prevederea face referire la modulul A de evaluare a conformității ca fiind reglementat în anexa nr. 6, deși acesta este prevăzut în anexa nr. 4, anexa nr. 6 având un obiect de reglementare distinct, și anume criteriile aplicabile măsurilor de autoreglementare. O asemenea trimitere eronată afectează coerența internă și claritatea actului normativ și poate genera dificultăți în identificarea procedurii de evaluare a conformității aplicabile. În vederea respectării cerințelor de precizie și corelare a dispozițiilor actului normativ, trimiterea de la art. 11 alin. (7) urmează a fi revizuită prin substituirea sintagmei „anexa nr. 6” cu „anexa nr. 4”.
	Se acceptă. 

	
	
	La art. 13 și 14 remarcăm că, soluțiile normative care stabilesc că, Guvernul acționează „în baza propunerilor autorităților de reglementare” sunt lipsite de claritate, or, conform Legii nr. 98/2012 privind administrația publică centrală de specialitate, autoritățile cu funcții de elaborare a politicilor și propunere de acte normative sunt ministerele, nu „autoritățile de reglementare” termen care poate fi atribuit agențiilor administrative sau structuri autonome de control precum ANRE, ANRCETI etc.). Astfel pentru a asigura corelarea cu structura administrativă a Republicii Moldova, propunem formula „ministerele de resort” sau „organele centrale de specialitate”, făcând legătura directă cu ministerele indicate la capitolul II din proiect.
Obiecția data este valabilă și altor situații similare din proiect unde se utilizează formula „autoritățile de reglementare”.
	Se acceptă parțial. 
Desemnarea autorităților de reglementare este prevăzută la art. 52 din proiectul de lege, care a fost ajustat prin prisma comentariilor prezentate. Sintagma de „autorități de reglementare” este utilizată și în legea nr. 162/2023 privind supravegherea pieței
și conformitatea produselor     

	
	
	Subsidiar, la art. 14 alin. (2) lit. a), recomandăm reformularea sintagmei „în capitolul nr. IV”, deoarece subdiviziunile unui act normativ (capitolele) se numerotează cu cifre arabe fără a fi precedate de abrevierea „nr.”.
	Se acceptă. 

	
	
	La art. 17 alin. (1) lit. a) se folosește termenul „suport de date”, iar la litera b) se folosește „purtător de date” astfel, pentru a asigura predictibilitatea normei juridice, propunem utilizarea unei singure noțiuni în tot textul legii (se recomandă „suport de date”, care este consacrat în legislația privind digitalizarea).
	Se acceptă. 

	
	
	Totodată, la art. 17 alin. (1) lit. a) este utilizată sintagma „identificator unic persistent al produsului”, în timp ce art. 2 definește „identificator unic al produsului”
	Nu se acceptă. Prevederea de la art. 17 alin. (1) lit. a) din proiectul de lege corespunde întocmai cu prevederea de la art. 10 alin. (1) lit a) din Regulamentul 2024/1781, care prevede „a) it shall be connected through a data carrier to a persistent unique product identifier;” 

	
	
	La art. 18 alin. (1) lit. b) și f), atenționăm că, textul enumeră o listă extrem de vastă de subiecți (clienți, reparatori, Serviciul Vamal, sindicate, societate civilă etc.) care au acces gratuit la pașaportul digital. Totodată, criteriile de diferențiere a drepturilor (cine poate doar să vizualizeze datele de consum și cine are acces la secrete comerciale sau detalii de proiectare industrială) sunt delegate integral unor acte normative de rang inferior (Hotărâri de Guvern). Pentru a respecta principiul securității juridice, elementele esențiale ce ating secretul comercial și proprietatea intelectuală trebuie clar delimitate la nivel de lege primară, nu lăsate exclusiv la discreția reglementărilor executive.
	Nu se acceptă. Prevederile art. 18 alin. (1) lit. b) și f) din proiectul de lege transpun mecanismul stabilit de Regulamentul (UE) 2024/1781 privind accesul la pașaportul digital al produsului. Enumerarea categoriilor de actori care beneficiază de acces gratuit și facil la pașaportul digital nu presupune acordarea unui acces identic sau nelimitat la toate datele conținute în acesta, accesul fiind diferențiat în funcție de drepturile specifice ale fiecărei categorii de utilizatori.

Atât, Regulamentul (UE) 2024/1781 cât și proiectul de lege prevăd expres că actorii care au acces la datele din pașaportul digital al produsului, precum și datele concrete la care aceștia au acces, se stabilesc la nivelul fiecărei grupe de produse prin actele ce urmează a fi adoptate de Guvern. Prin urmare, stabilirea exhaustivă, la nivelul legii, a categoriilor de date accesibile fiecărui actor ar constitui o abatere de la mecanismul flexibil instituit de Regulament și respectiv de proiectul legii și ar putea împiedica adaptarea drepturilor de acces la particularitățile fiecărei grupe de produse.

	
	
	La art. 21 alin. (1) textul face o trimitere la el însuși („prin imitarea etichetelor prevăzute la art. 21”). Astfel, menționăm că, art. 21 reglementează doar interzicerea imitării, în timp ce etichetele propriu-zise și modelul lor sunt instituite la art. 20. Totodată, se va ține cont, că art. 21 conține un singur alineat, care nu necesită numerotare.
	Se acceptă. 

	
	
	La art. 22 alin. (1) lit. a) prima liniuță menționăm că sintagma „absența sau insuficiența dreptului Republicii Moldova” este o traducere defectuoasă și neconformă din punct de vedere juridic. „Dreptul” definește întreg sistemul juridic sau, în timp ce textul se referă strict la lipsa unor legi specifice pe un domeniu. Astfel recomandăm reformularea normei.
	Se acceptă. În vederea asigurării clarității și preciziei normei juridice, sintagma „absența sau insuficiența dreptului Republicii Moldova” va fi înlocuită cu sintagma „absența sau insuficiența cadrului normativ aplicabil pentru atingerea în mod corespunzător a obiectivului urmărit...”.

	
	
	La Art. 25, alin. (2), lit. c) și alin. (9) atenționăm că, textul normativ introduce noțiunea de „inspector independent” care evaluează conformitatea și informează Guvernul în caz de nerespectare. În sistemul juridic al Republicii Moldova, delegarea unor atribuții de control sau raportare oficială către entități private nonstatale (inspectori independenți) trebuie să fie clar reglementată prin lege primară cu indicarea clară a statutului, licențierii, independenței financiare și, esențial, al răspunderii juridice pentru rapoarte false sau abuzive. Trimiterea exclusivă la o anexă tehnică (anexa nr. 6) fără o definire legală în corpul articolului constituie o omisiune normativă. Prin urmare, pentru claritatea și predictibilitatea normei juridice, propunem completarea art. 25 cu o soluție normativă prin care statutul juridic, criteriile de acreditare și regimul de răspundere civilă sau contravențională al inspectorului independent se stabilesc de către Guvern, în conformitate cu legislația privind acreditarea și evaluarea conformității.
	Se acceptă.

	
	
	La art. 29 alin. (1) și art. 30 alin. (1) textul care stabilește termene fixe: „Începând cu 19 iulie 2028, distrugerea ... este interzisă” și „Până la 19 iulie 2029... Guvernul publică”, copiate direct din textul Regulamentului (UE) 2024/1781 este discutabil. Astfel, semnalăm că, legea națională se află în proces de examinare în anul 2026, stabilirea unor termene destul de strânse, fără a cunoaște data exactă a adoptării și publicării legii în Republica Moldova, încalcă principiul previzibilității normei juridice. Prin urmare recomandăm stabilirea unor termeni raportate la data intrării în vigoare a acestei legi (ex. „la expirarea a 24 de luni de la data intrării în vigoare”), oferind predictibilitate pieței și întreprinderilor mici și mijlocii.
	Se acceptă.

	
	
	La art. 29 alin. (3), Guvernul se propune a fi împuternicit să adopte acte normative „cu scopul de a modifica anexa nr. 7” la lege. Anexa este parte integrantă a legii, iar modificarea listei produselor din anexă modifică în mod direct domeniul interdicției stabilite prin art. 29 alin. (1). Un act normativ subordonat legii nu poate modifica textul sau anexa unei legi. Se propune fie ca modificarea anexei nr. 7 să fie realizată prin lege, fie ca lista produselor să fie plasată de la început într-un act al Guvernului, dacă legiuitorul stabilește în mod suficient de clar criteriile și limitele delegării.
	Se acceptă. Prevederea de la art. 29 alin. (3) a fost ajustată.

	
	
	La art. 52 alin. (1) semnalăm paralelisme normative și confuzii terminologice în raport cu capitolul II. Astfel, definiția „autorității de reglementare” de la alin. (1) („reprezintă autoritatea administrației publice centrale...”) este redundantă. În plus, trimiterea fixă de la alin. (2) la „anexa nr. 1 la Legea nr. 162/2023” dublează și contravine structurii deja stabilite în capitolul II al legii, unde s-au partajat clar competențele între trei ministere distincte. Inspectoratele din anexa Legii nr. 162/2023 nu pot fi „autorități de notificare”, deoarece rolul lor este exclusiv de control pe piață. Prin urmare, norma de la art. 52 necesită a fi reformulată pentru a clarifica faptul că Ministerul Dezvoltării Economice și Digitalizării acționează ca autoritate națională de notificare, în baza acreditării oferite de MOLDAC (Centrul Național de Acreditare).
	Se acceptă parțial. Denumirea art. 52 a fost modificată cu luarea în considerare a prevederilor art. 12 din legea nr. 162/2023 privind supravegherea pieței și conformitatea produselor. Astfel, art. 52 a fost reformulat în vederea delimitării clare a atribuțiilor autorităților de reglementare de cele ale autorităților de supraveghere a pieței și a corelării cu mecanismul de recunoaștere în vederea notificării prevăzut de Legea nr. 235/2011 privind activitățile de acreditare și de evaluare a conformității.

Nu se consideră oportună desemnarea Ministerului Dezvoltării Economice și Digitalizării în calitate de autoritate unică de notificare pentru toate categoriile de produse, întrucât cadrul normativ național atribuie funcțiile de reglementare autorităților administrației publice centrale de specialitate în funcție de domeniul reglementat și competențele atribuite. Recunoașterea în vederea notificării, notificarea și monitorizarea organismelor de evaluare a conformității urmează a fi realizate de autoritatea cu funcții de reglementare competentă, în condițiile Legii nr. 235/2011.

Totodată, Centrul Național de Acreditare MOLDAC își exercită atribuțiile în domeniul acreditării organismelor de evaluare a conformității în conformitate cu competențele stabilite de Legea nr. 235/2011.

	
	
	La art. 54 alin. (16) semnalăm că, prevederea conform căreia asigurarea de răspundere civilă nu este obligatorie dacă „răspunderea este asumată de stat” nu este însoțită de criterii obiective, limitative sau procedurale. Această omisiune lasă loc arbitrariului administrativ, or, statul poate alege discreționar să preia riscul financiar pentru organismele de drept public sau de stat, scutindu-le de costurile masive ale polițelor de asigurare. Prin urmare, poate apărea astfel un avantaj comercial net și o discriminare directă în detrimentul organismelor de drept privat, încălcându-se principiul constituțional al concurenței loiale.
	Se acceptă parțial. 
Prevederea de la art. 54 
alin. (16) din proiectul de lege transpune art. 52 alin. (10) din Regulamentul (UE) 2024/1781, care stabilește obligația organismelor de evaluare a conformității de a încheia o asigurare de răspundere civilă.

În vederea excluderii unei interpretări potrivit căreia asumarea răspunderii de către stat ar putea fi decisă discreționar, norma a fost precizată prin indicarea expresă a faptului că această excepție operează numai în condițiile prevăzute de legislație. Nu se consideră necesară instituirea în proiect a unor criterii suplimentare pentru aplicarea excepției, întrucât aceasta nu reprezintă o facilitate acordată discreționar unui organism de evaluare a conformității, ci este condiționată de existența unui temei juridic pentru asumarea răspunderii de către stat.

	
	
	La art. 59 alin. (1) textul normativ prin care se propune că autoritatea poate aplica aceste sancțiuni „în funcție de gravitatea încălcării” este lipsit de previzibilitate, nu există o corelare clară între tipul de încălcare și sancțiunea aplicată (gradul de proporționalitate). Textul ar trebui să specifice clar ce constituie o încălcare „gravă” (care duce la retragere) și ce constituie o abatere minoră (care justifică doar suspendarea temporară sau restricționarea).
	Nu se acceptă. Prevederea 
art. 59 alin. (1) transpune mecanismul prevăzut la art. 58 alin. (1) din Regulamentul (UE) 2024/1781, potrivit căruia restrângerea, suspendarea sau retragerea notificării se aplică, după caz, în funcție de gravitatea neîndeplinirii cerințelor sau obligațiilor de către organismul notificat. Astfel, aceste prevederi nu prevăd stabilirea unor „sancțiuni”, dar se referă expres la restrângerea, suspendarea sau retragerea notificării ca măsuri privind statutul organismului notificat  
Regulamentul nu stabilește o clasificare prestabilită a încălcărilor în funcție de gravitatea acestora și nici o corespondență rigidă între o anumită încălcare și măsura de restrângere, suspendare sau retragere a notificării. Stabilirea măsurii corespunzătoare presupune aprecierea circumstanțelor concrete ale fiecărui caz, cu respectarea principiului proporționalității.
Instituirea la nivel național a unei liste exhaustive a încălcărilor considerate „minore” sau „grave” și asocierea automată a acestora cu o anumită măsură ar limita mecanismul de apreciere prevăzut de Regulament și ar putea conduce la aplicarea unor măsuri disproporționate în raport cu circumstanțele concrete ale încălcării. Mai mult ca atît, aplicarea prevederilor acestui articol urmează să aibă loc începând cu data intrării în vigoare a legii de ratificare a Acordului privind ECA (a se vedea prevederea de la art. 72 alin. (3) din proiectul de lege. 

	
	
	La art. 66 alin. (3) lit. c) remarcăm că, introducerea „mass-mediei” ca un criteriu obiectiv de planificare a controalelor de stat este problematică în raport cu Legea nr. 131/2012 privind controlul de stat asupra activității de întreprinzător. Utilizarea articolelor de presă ca bază legală pentru declanșarea unor campanii de controale fizice și de laborator încalcă principiul previzibilității și certitudinii juridice. Informațiile din media ar trebui folosite doar ca indicii de risc, reconfirmat de autoritate prin analize interne specifice, nu ca și criteriu direct de planificare.
	Nu se acceptă. Prevederea art. 66 alin. (3) lit. c) din proiectul de lege transpune art. 66 alin. (2) lit. c) din Regulamentul (UE) 2024/1781, care include expres informațiile primite de la operatorii economici sau din mass-media printre criteriile obiective utilizate pentru identificarea priorităților în materie de supraveghere a pieței.
Informațiile provenite din mass-media nu constituie, potrivit normei respective, un temei direct pentru inițierea unui control asupra unui operator economic și nici pentru efectuarea automată a controalelor fizice sau de laborator. Acestea reprezintă unul dintre criteriile luate în considerare, împreună cu celelalte criterii prevăzute la art. 66 alin. (3), pentru identificarea priorităților activităților de supraveghere a pieței.
Efectuarea controalelor asupra operatorilor economici se realizează cu respectarea condițiilor și procedurilor prevăzute de legislația privind controlul de stat. Prin urmare, menținerea informațiilor provenite din mass-media în categoria criteriilor de prioritizare nu afectează cerințele de previzibilitate și certitudine juridică și asigură transpunerea fidelă a Regulamentului (UE) 2024/1781.

	
	
	La art. 67 alin. (2) prin care Ministerul Dezvoltării Economice și Digitalizării este obligat să întocmească un raport complex pe baza informațiilor din ultimii 4 ani până la data de 31 decembrie 2029 este ambiguu în raport cu intrarea în vigoare a legii (o lună de la data publicării în Monitorul Oficial al Republicii Moldova). Astfel, semnalăm că dacă legea intră în vigoare în anul 2026, intervalul de raportare obligatoriu de „4 ani calendaristici precedenți” nu poate fi acoperit integral din punct de vedere statistic până în 2029, deoarece sistemul informațional menționat abia începe să colecteze date.
	Se acceptă. Prevederea de la art. 67 alin. (2) a fost reformulată.

	
	
	La art. 70 alin. (2) se atestă lipsa de precizie a termenului „rezonabil” stabilit de autoritate pentru ca operatorul economic să aplice măsuri corective. Astfel, semnalăm că, conceptul de „termen rezonabil” lasă o marjă de apreciere excesiv de largă și discreționară inspectorilor. Pentru a asigura previzibilitatea normei și a evita abuzurile sau tratamentul discriminatoriu, propunem stabilirea de către autoritate a unui interval minim și maxim.
	Nu se acceptă. Sintagma „termen rezonabil” transpune prevederile Regulamentului UE 2024/1781, potrivit cărora termenul pentru aplicarea măsurilor corective este stabilit de autoritatea de supraveghere a pieței și trebuie să fie proporțional cu natura și, după caz, cu gradul neconformității.
Stabilirea unui interval minim și maxim nu este prevăzută de Regulamentul EU 2024/1781 și ar limita nejustificat posibilitatea autorității de a adapta termenul la circumstanțele concrete ale fiecărui caz, având în vedere diversitatea produselor, natura neconformității și complexitatea măsurilor necesare pentru remedierea acesteia.
Totodată, utilizarea noțiunii de „termen rezonabil” este conformă cu cadrul normativ național în materia supravegherii pieței, inclusiv cu art. 17 alin. (2) din Legea nr. 162/2023 privind supravegherea pieței și conformitatea produselor, care utilizează aceeași abordare, corelând termenul pentru aplicarea măsurilor corective cu natura riscului.

	
	
	La art. 74 semnalăm că, articolul este întitulat „Dispoziții finale”, deși conținutul reglementează atât intrarea în vigoare și aplicabilitatea eșalonată (alin. (1)), cât și norme de abrogare a altor acte normative (alin. (2) și (3)). Conform regulilor de tehnică legislativă, normele care introduc excepții temporare sau corelări materiale au caracter tranzitoriu. Astfel, recomandăm divizarea textului în două articole distincte: unul dedicat intrării în vigoare, iar celălalt destinat abrogărilor.
Pentru îmbunătățirea calității textului normativ, recomandăm redactarea textului de la lit. a) utilizând cratima pentru succesiunile de subdiviziuni ale articolelor, asigurând un stil concis.
	Se acceptă parțial. Prevederile de la lit a) și b) de la alin. (1) stabilesc momentul de la care anumite norme ale noii legi produc efecte. Practica legislativă moldovenească le plasează în mod obișnuit în dispozițiile finale, împreună cu normele privind intrarea în vigoare și respectiv de  abrogare de la alin (2) și (3). Un exemplu foarte clar este legea 153/2025 din 19.06.2025 cu privire la medicamente.

	
	
	În scopul remedierii deficiențelor constatate și al alinierii proiectului la rigorile tehnicii legislative, se recomandă autorului să reconsidere în mod substanțial textul propus, cu asigurarea strictă a cerințelor de calitate a actului normativ, în special a principiilor clarității, previzibilității și accesibilității normei juridice.
	Se acceptă. Proiectul de lege a fost ajustat în conformitate cu propunerile și obiecțiile formulate, conform sintezei.

